text:
- Tíðindi, mentan og ítróttur
Nógvur veingjasnigil kring Føroyar
Havrannsóknarskipið, Magnus Heinason, hevur mánaðarskiftið august/september kannað plankton. Endamálið við túrinum er at fylgja við broytingunum í havinum kring Føroyar.
Eystanfyri og úti í Hetlandsrennuni var óvanliga nógv til av einum evarskum lítlum veingjasnigli, nevndur limacina. Limacina er vanlig á okkara leiðum, men sjáldan í serliga stórum nøgdum, skrivar Havstovan.
(greinin heldur fram niðanfyri myndina)
Størsta royndin var úr Hetlandsrennuni, har svørtu “kornini” eru skeljarnar hjá limacina-sniglum. (kelda: hav.fo)
Tá royndir við glúpi verða tiknir, er oftast mest reyðæti í. Men á hesum túrinum var tað tó mest av limacina í fleiri royndunum eystanfyri.
Tað er ógreitt, hví so nógv er til av júst limacina í ár, men eins og á Landgrunninum, so hava gróðrarumstøðurnar helst verið serliga góðar í ár.
Sí eisini


c: text/html

text:
- Tíðindi, mentan og ítróttur
Seinasta uppboðssølan var í dag
Seinasta uppboðssølan av fiskirættindum á hesum sinni var á Vørn í dag.
Á afturlatnu uppboðssøluni vórðu 8.500 tons av norðhavssild seld fyri tilsamans góðar 11 milliónir krónur.
Meðalprísurin var eina krónu og 30 fyri kilo.
Og 9.300 tons av svartkjafti vórðu seld fyri 2,5 millónir kr.
Meðalprísurin var 27 oyru kilo.
Slættaberg keypti 3.000 tons av norðhavssild, Norðborg 2.000, Næraberg 900, Jupiter og Tummas T keyptu 866 tons í part, og Finnur Fríði og Tróndur í Gøtu keyptu 433 tons í part.
Slættaberg keypti 2.700 tons av svartkjafti, Næraberg 2.500, Norðingur 1.900, Hoyvík 1.400, Tummas T 497 tons og Borgarin 298 tons.
Við søluni í dag hevur landskassin fingið tilsamans umleið 136 milliónir krónur fyri norðhavssild, svartkjaft og markel og botnfisk í Barentshavinum í ár.
Átta uppboðssølur hava verið, fýra opnar og fýra afturlatnar.
Sí eisini

robotstxt: allowed

filter: keep


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Lívbjarging
Helena lat hjartastartara til Páls Høll
Helena Hergeirsdóttir vann Gekkin seinast, og hjartagóð sum hon er, var eitt tað fyrsta hon gjørdi, at ringja til Sørin S. Djurhuus í Svimjisambandi Føroya, eftir einum hjartastartara til tað eina arbeiðsplássið hjá sær. Hon arbeiðir eisini í Barnagarðinum í … Continue reading
7 dagførdir lívbjargarar á Sandoy
Mánadagin hin 30. mai 2016 vórðu 7 lívbjargarar dagførdir á Sandoy, harav 3 starvsfólk hjá svimjihøllini í Sandoyar Meginskúla, og 4 fólkaskúlalærarar. Lívbjargingardómari var Sørin S. Djurhuus, fyri Svimjisamband Føroya.
Lívbjargingarroynd á Tvøroyri í dag
Seks lívbjargarar hava í dag fingið endurnýggjað síni lívbjargingarprógv, undir leiðslu av Reidari Simonsen í svimjihylinum á Tvøroyri. Hetta vóru fólk frá Suðuroyar Svimjifelag, barnagarðinum á Tvøroyri og starvsfólk í svimjihylinum, umframt ein áhugaður privatpersónur.
Eingin svimjing uttan lívbjargara
Nú tvær vandastøður hava verið við ungum svimjarum í føroyskum svimjihallum, halda vit í Svimjisambandi Føroya tað vera hóskandi, at vit vísa á tey tilboð sum vit hava bygt upp og bjóða í sambandi við trygd í svimjihallum. Svimjisambandið kann … Continue reading
Svimjisambandið styrkir lívbjargni
Vikuskiftið 10. og 11. oktober hevði Svimjisamband Føroya í samstarvi við Dansk Svømmeunion hildið lívbjargingardómaraskeið í ÍSF-húsinum.


text:
Virkisdáta
Í dag verða virkir skrásett í tveimum støðum, hjá Skráseting Føroya og hjá Taks.
Endamálið og heimildirnar hjá Skráseting Føroya eru lýst í:
- Løgtingslóg nr. 73 frá 31. mai 2011 um parta- og smápartafeløg (Vinnufelagslógin)
- Løgtingslóg nr. 69 frá 27. mai 2011 ... lóg um vinnurekandi grunnar ...
Skráseting Føroya hevur tvær skráir til at skráseta í:
- Virkisskrá, har P/F, SP/F og vinnurekandi grunnar verða skrásettir. V-talið verður brúkt sum eyðmerking, og harumframt verður eisini skrásetingarnummarið hjá felagnum, PF-talið, brúkt
- Felagsskráin, har áhugafeløg og vinnurekandi grunnar, ítrottarfeløg og líknandi kunnu lata seg skráseta. Verður ofta nýtt, tí tørvur er á at skráseta viðtøkur og reglugerðir eitt alment stað.
Skráirnar hjá Skráseting Føroya innihalda fylgjandi upplýsingar, sum ikki eru í hinum skráunum:
- Leiðsla
- Stovningardagur
- Starvsfólkatal
- Partapeningur
- Endamál
- Viðtøkur
- Nevnd
- Grannskoðari
- Roknskaparskjøl
Taks hevur eina felags skrá til øll vinnurekandi feløg:
- Vinnuskráin inniheldur øll vinnurekandi feløg sum gjalda MVG og/ella skatt
Skráin hjá Taks inniheldur roknskaparlig tøl, mvg og skatt talgilt.
Taks metir, at Vinnuskráin inniheldur øll relevant vinnurekandi feløg og tí er dekkandi. Skráseting Føroya metir hinvegin, at teirra skráir eisini eru dekkandi, og at tey hava eisini skrásett feløg, sum ikki eru vinnurekandi.
Fylgjandi upplýsingar ikki heilt dagførdar:
- Telefonnummar
- Telefaxnummar
- Heimasíða
- Teldupoststaður
Arbeitt hevur verið við einari virkisskrá í longri tíð, og sambært kanningini "Forkanning um felags virkisskrá í Føroyum" 2004, so er breið semja um at ein felags virkisskrá eigur at skipast.
Niðurstøðan í forkanningini frá 2004 var: at ein Eindarskrá skal skipast undir Skráseting Føroya. Í Eindarskránni skulu allar sjálvstøðugur organisatoriskar eindir í Føroyum skrásetast. Støði skuldi takast í verandi virkisskrá hjá Toll & Skattstovu Føroya (T&S). Harumframt skuldi skrásetast tær eindir, sum mangla í nevndu virkisskrá í dag, deildir og skip, og upplýsingar um eitt nú leiðslu og starvsfólkatal skulu leggjast afturat. Forkanningin vísir, at flest øll onnur lond longu hava felags virkisskráir ella eindarskráir.
Støðan er ikki nógv broytt síðan 2004, og tí er niðurstøðan framvegis relevant. Í hesi deil-verkætlanini taka vit tó ikki støðu til, hvar skráin skal liggja, men tað er staðfest, at tørvur er á einari felags skrá, sum er dekkandi, og sum verður nágreiniliga viðlíkahildin. Tørvurin líkist tørvinum, sum er til perssónsskránna. Ein felags eyðmerking av virkjum, deildum og framleiðslueindum er eisini ein treyt fyri eitt vælvirkandi teldusamskifti.
Broytingar og innlesingar
Í dag verða stovningar og broytingar gjørdar manuelt, bæði hjá Skráseting Føroya og hjá Taks, men ynski eru um, at skrásett virkir í ávísan mun skulu kunna gera broytingar og skrásetingar við einum on-line formulari.
Útlesingar og fyrispurningar
Eitt partafelag ella smápartafelag verður vanliga stovnað fyrst í Skráseting Føroya. Hetta verður gjørt við, at útfylla neyðugu skjølini, sum verða tøppaði inn í skipanina hjá Skráseting Føroya. Taks hevur eina web-atongd, har tey síggja upplýsingar um nýggj feløg. Taks tøppar so hetta inn í teirra skipan og leggur tað aftrat, sum er neyðugt fyri Taks.
Skrásetingar uttanfyri
Skráseting av virkjum fer fram næstan í øllum støðum, har vinnuligt virksemi fer fram, og eisini í kommunum og miðfyrisitingini, sum samskifta við vinnulívið. Tað er sostatt eitt sera umfatandi dupultarbeiði, sum fer fram. Flestu partarnir brúka ymiskar eyðmerkingar av feløgum. Í ES er tað eitt krav at skráseta V-tal í samband við fakturering, so at tað ber til at spora vørugongdir.
- Hagstova Føroya viðlíkaheldur upplýsingar um vinnugreinar í Vinnuskránni hjá T&S. Hetta verður gjørt beinleiðis í skránni.
- Skipaskrásetingin hevur upplýsingar um øll skip og bátar niður til eina ávísa stødd.
- Føroya TELE hevur í sambandi við Virkisskránna gulu.fo innsavnað upplýsingar um leiðslu, stovningarár og starvsfólkatal fyri nógv av teimum virkjum, sum hava latið seg skrásett har. Føroya TELE hevur eisini telefon- og telefaxnummurini hjá teimum, sum V-tal.
- Vodafone hevur eins og Føroya TELE upplýsingar um telefon- og telefaxnummurini hjá teimum. Tó hevur Vodafone ikki higartil skrásett V-talið hjá eindunum.
- FO-umsitingin hevur upplýsingar um, hvørji virkir (eyðmerkt við V-tali) eiga hvørji .fo navnaøki.
Samanumtøka
Hagstovan hevur eitt ynski um at skráseta, hvussu stórur partur av handlinum í Føroyum er innanhýsis, og hvussu nógv er inn- og útflutningur. Umframt hetta, so er áhugi í at vita, hvørjar vinnugreinar handla sínamillum. Ætlanin er at nýta hetta til at gera búskaparmyndlar, sum kunnu geva ábendingar um, hvussu eitt nú fíggjarlógin og stuðulsskipanir ávirka vinnulívið. Við verandi skrásetingarmynstri er hetta ógjørligt, men ein felags lykil hevði lætt munandi um.
Hagstovan hevur eisini eitt ynski um, at deildir verða skrásettar, tí í dag verður hetta gjørt tilvildarligt, alt eftir, hvussu eitt virki velur at skráseta seg. Ynski er eisini um at skráseta niður á framleiðslueindir, og umframt hetta eisini skráseta tímanýtslu hjá starvsfólkum á hvørjari framleiðslueind og deild.
Ein av niðurstøðunum í forkanningini í 2004 var at:
At tað má vera lógarbundið, at eindirnar:
a) lata seg skráseta í felags virkisskránni, og
b) boða frá, tá onkur skrásett upplýsing verður broytt
Dentur bleiv lagdur á, at sanktiónsmøguleikarnir skulu vera álvarsligir, um feløg ikki gera eftir hesum, tí annars er vandi fyri at neyðugu upplýsingarnar ikki eru tøkar.
Hetta hevur eisini verið nevnt í samband við hesa deil-verkætlanina. Mælt verður til at gera eina felags minstuskrá, sum skrásetir øll feløg eftir einari reglugerð, so at hetta verður skrásett sambært veruleikanum.


text:
Endamálið við kjakinum er at varpa ljós á spurningin, hvussu vit kunnu skapa enn fleiri arbeiðspláss í Føroyum fyri at varðveita tað vælferðarsamfelag, sum vit í dag hava. Ætlanin er at skapa kjak um henda spurningin í vinnuni, politisku skipanini og í samfelagnum annars.
Luttakarar í kjakinum verða Jón Sigurdsson, stjóri í Articon, Katrin Petersen, verkætlanarleiðari fyri Vakstrarætlanina Sandoy og Jógvan Gregersen, stjóri á Vaðhorn. Stefan í Skorini og Jón Brian Hvidtfeldt fara at stýra kjakinum.
Niðanfyri sæst kjakið frá Vinnudegnum 2014.


text:
Hin 8. september fekk IMO fráboðan um, at Finnland tekur undir við altjóða sáttmálanum um barlastvatn. 52 limalond í IMO hava sostatt tikið undir við sáttmálanum, og sostatt eru fleiri enn 35 % av heimstonnaguni fevnd av sáttmálanum.
Hetta merkir, at altjóða sáttmálin um barlastvatn kemur í gildi 8. september 2017, eisini fyri Føroyar. Sáttmálin snýr seg um verju av lokalum vistskipanum ímóti fremmandum djóra- og plantusløgum.
International Chamber of Shipping, ICS, vísir í hesum sambandi á, at tað er alneyðugt, at IMO á næsta fundinum um í havumhvørvisverjubólkinum í oktober ger hesar leiðreglur lidnar. Hetta er orsakað av, at reiðarí, nú sáttmálin kemur í gildi, skulu seta útgerð í skip teirra til tess at uppfylla treytirnar í sáttmálanum. Men so leingi ongar greiðar leiðreglur eru fyri, hvussu henda útgerð skal síggja út, og hvør útgerð verður góðkend, ber hetta illa til.
Formaðurin í ICS, Esben Poulsson, sigur, at tað er týdningarmikið at skipaeigarar kunnu hava álit á, at útgerðin, teir nú skulu gera íløgu í, er nóg góð til at viðgera barlastvatni, soleiðis at skipini uppfylla treytirnar í sáttmálanum, tá tey koma undir havnaeftirlit (Port State Control).
Serliga avbjóðingar eru í mun til USA, sum ikki hevur tikið undir við sáttmálanum um barlastvatn. Tað er ógvuliga týdningarmikið, at IMO og USA arbeiða saman fyri at finna felags góðkenningarstandardir fyri útgerðina, sigur formaðurin í ICS. Annars verður alt ein ruðuleiki, tá sáttmálin kemur í gildi í september næsta ár.
Til ber at lesa meira um hetta á heimasíðuni hjá ICS.
Kelda: International Chamber of Shipping


text:
Danjal av Rana 11.10.2017 (21:12)
Makrelkvotan minkar 20 prosent
Strandalondini, tað er Føroyar, ES og Noreg, hava í dag undirskrivað eina semju um fiskiskapin eftir makreli í Atlantshavinum komandi ár.
Føroyska kvotan eftir makreli næsta ár verður 102.924 tons, sum er í samsvar við býtislykilin í Makrelsemjuni frá 2014, boðar Fiskimálaráðið frá.
Kvotan lækkar sostatt við 25.731 tonsum, úr 128.655 tonsum í ár niður í 102.924 tons næsta ár. Í 2016 var føroyska kvotan eftir makreli 112.892 tons.
Fiskimálaráðið skrivar eisini, at strandalondunum eydnaðist at semjast um eina langtíðarumsitingarætlan fyri makrelin í Landnyrðingsatlantshavi, sum er burðardygg sambært ICES.
- Eisini viðgjørdu strandarlondini møguleikan at víðka Makrelsemjuna frá 2014 til aðrar partar, tað eydnaðist tó ikki, boðar Fiskimálaráðið frá.
Strandalondini samdust um at áseta eina felags makrelkvotu á 816.797 tons í 2018. Av teimum fær ES 402.596 tons, Noreg 183.857 tons og Føroyar 102.924 tons. Fimm ára avtalan, sum strandalondini undirskrivaðu í 2014 sigur, at ES skal fáa 49,3% av kvotuni, Noreg 22,5 prosent og Føroyar 12,6 prosent. Tey seinastu 15,6 prosentini eru sett av til onnur lond, sum Ísland, Grønland og Russland. Makrelsemjan úr London í 2014 gongur út næsta ár.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eg havi fingið eina opinbering. Hon eitur Slavoj Žižek og er úr Slovenia.
Ja, ok opinberingin er í einari bók, sum eg eri byrjað at lesa: Henrik Jøker Bjerre og Carsten Bagge Laustsen:
Den nyttige idiot – om Slavoj Žižeks samfundsteori.
Her havi eg gingið nú í nógv ár og gramt meg (innantanna sjálvandi) um, at øll tykjast at hava góðtikið, at tað als ikki letur seg gera at fáa eitt rættvísari samfelag. Síðani russar, kinesarar, kubanar, albanar, eysturtýskarar og you name it hava gott og grundiga klokkað í tí, so mugu vit smyrja okkum við, at tað frægasta, vit kunnu fáa, er ein lunkað sosialisma a la javnaðarflokkin kryddað við eini beinharðari kapitalismu a la jørgen og fólkaflokkin fyri nú at vera eitt sindur lokal.
Men nú sigur Slavoj, at tað als ikki er neyðugt, vit kunnu gott byrja aftur at seta spurnartekn við hesa rotnu kapitalismuna. Ja, í grundini áttu vit ongantíð at verið steðgað!
Tað er ikki nóg mikið at spyrja eina ørgrynnu av spurningum, sigur hann, tú mást duga at spyrja, spyrja teir røttu spurningarnar. Hann mælir til, at vit fara at lesa talurnar hjá Martini Luther King: ikki eina einastu ferð tosar King um tolsemi, at hvít eiga at vísa tolsemi og geva svørtum rættindi. Martin Luther King visti, at tað var ikki tolsemi, sum var orsøkin til, at svørt livdu eitt ræðuligt lív í USA, men beinhørð kapitalisma, penga- og maktgreði. Tað sama er við øllum øðrum spurningum um tolsemi, sigur Slavoj (og eg brúki altso fornavnið, tí hitt er hopleyst bæði at stava og siga). Spurningar um rættindi hjá kvinnum, samkyndum og øðrum kúgaðum bólkum er ikki ein spurningur um, at vit appelere til fólk um at vera fitt og blíð við okkum og geva okkum sama rætt sum øll onnur. Tað er ein spurningur um makt, og í okkara føri er spurningurin um makt samantvinnaður við trúgv, sum skal halda okkum niðri á einum miðaldarligum støði.
Í einari grein, sum eg las í Informatión, sigur hann, at hann roknar við, at eisini Mandela er deyður gamal, gráur og beiskur, tí at hann ikki kundi liva upp til ta stóru ætlanina hjá ANC, at geva svørtum ikki bara somu rættindi sum hvít, men eina sømiliga tilveru, lívskor, sum líktust teimum hjá einum vanligum miðalstætta hvítum suðurafrikanara. Í staðin fyri eru korini hjá teimum svørtu akkurát líka ring, burtursæð frá at tey sleppa á val, sjálvandi. Einasti munurin er, at afturat tí hvítu múgvandi yvirstættini er komið eitt lítið tal av svartari yvirstætt afturat, í aðrar mátar er alt við tað gamla.
Hetta hugsaði eg um, tá eg frætti, at minningarhald skuldi vera í Vesturkirkjuni herfyri. Nú var knappliga Mandela vorðin til eitt halgimenni, hann varð blivin borðbarur, sjálvt um hann ongantíð slepti sínari kommunistisku hugsjón. Ja í Føroyum var Mandela so borðbarur, at sjálvt Óli Breckmann fekk sagt nøkur rósandi orð um mannin, sum hann innast inni hatar. Ja ok, vit hómaðu hógvarnar onkustaðni í samrøðuni við Óla um Mandela. Fyrr var illani!
Slavoj Žižek og Pussy Riot limurin, Nadesjda Tolokonnikova, hava havt brævaskifti millum sín, meðan hon hevur sitið fonglsað. Hann vísir á, at tær í Pussy Riot nærum vóru yndisevni hjá miðlunum, líka til teir funnu útav, at limirnir í Pussy Riot ikki bara vóru ímóti Russlandi, men eisini ímóti globalari kapitalismu sum heild.
Tá ið brævaskiftið byrjar, biður Slavoj hana greiða sær frá, hvussu hon hevur tað, og alt hon noyðist ígjøgnum í fongslinum, og hvussu sambandið er við barnið, hon eigur. Nadesjda Tolokonnikova svarar aftur, at tað skal hann yvirhøvur ikki hugsa um, tí hon er bara áhugað at skifta orð við hann um politisk mál.
Svarið frá honum er soljóðandi:
Kære Nadesjda
Jeg blev forfærdelig flov, da jeg læste dit sidste brev til mig. For du skrev : »Du skal ikke bekymre dig for, om du blot fremfører dine teoretiske ideer, mens jeg på min side skal forestille at lide under ’de virkelige strabadser’«. Da jeg læste denne enkle sætning indså jeg, at min afsluttende bemærkning i mit forrige brev klingede falsk: Som om mit udtryk for medfølelse med din situation dybest set betød, at ’jeg har det privilegium at udtænke virkelige teorier og belære andre om dem’, mens din styrke er at ’kunne rapportere om dine oplevelser af modgang …’ Dit sidste brev viser, at du er meget mere end det. Du er en ligeværdig partner i en teoretisk dialog. Så modtag min oprigtige undskyldning for dette bevis på, hvor dybt rodfæstet mandschauvinisme kan stikke, især når den forklæder sig som sympati med den andens lidelse. Og lad mig så gå videre med vores dialog.
Slavoj er nógv ímóti lunkaðum fyristillingum um eina sosialdemokratiska triðju leið, hann er ímóti multikulturalistiskari liberalismu, vesturlendskari buddismu og filantrokapitalismu. Hann heldur, at alt skyldast resignatión, í staðin fyri at stríðast fyri einari globalari umskipan og politiskari nýskipan, so stríðast vit fyri einkultsakum, og um nakar dittar sær at siga, at hann/hon vil meira enn tað, so verður tað feiað av borðinum við einum einasta argumenti: at tað fer at enda við einari vanlukku.
Eg fái næstan ikki lagt bókina frá mær, har eru aha-upplivilsi á hvørjari blaðsíðu!


text:
Hvat er javnvirðisinntøka (Equivanlence income)?
Fyri at kunna samanbera øll húski uttan mun til stødd og finna nýtslumøguleikarnar hjá tí einstaka í húskinum, er neyðugt at umrokna ta tøku inntøkuna, eftir hvussu húskið er samansett. Tvs. at neyðugt er at rokna eina javnvirðisinntøku (equivalent income).
Javnvirðisinntøka
Javnvirðisinntøka er inntøkan hjá tí einstaka, tá atlit eru tikin til hvørjum húski tann einstaki býr í. Hvussu nógv vaksin og hvussu nógv børn eru í húskinum.
Inntøkan hjá húskinum sigur meiri um, hvørjar nýtslumøguleikar tey einstøku í húskinum hava, enn inntøkan hjá tí einstaka. Eitt stórt húski má hava størri samlaða inntøku enn eitt lítið, tí tað kostar meiri at uppihalda einum stórum húski. Men samstundis eru eisini fyrimunir í einum stórum húski. Eitt húski við fimm fólkum skal ikki rinda alt fimm ferðir (t.d. el, olju, hvítvørur, kringvarpsgjald osv). Tí er ikki neyðugt, at øll í tí stóra húskinum skulu hava somu miðalinntøku, sum tey støku, fyri at hava somu nýtslumøguleikar.
Roknidømi
Tá javnvirðisinntøkan verður roknað, verða persónarnir í húskinum vigaðir ymiskt. Tann fyrsti vaksni telur 1, næsti vaksni telur 0,5 og børn undir 14 ár telja 0,3.
Dømi: Vit hava tvey húski, har annað er ein stakur persónur uttan børn, við eini tøkari inntøku á 200.000 krónur, og hitt eitt húski við tveimum vaksnum við tveimum børnum og eini tøkari inntøku upp á 420.000 kr. Tann staki hevur eina javnvirðisinntøku upp á 200.000 kr. Í seinna húskinum skal inntøkan vigast: 1 fyri fyrsta vaksna, 0,5 fyri næsta og 0,3 fyri hvørt barnið. Samlaða inntøkan hjá hesum húskinum skal so býtast við 2,1 (1+0,5+0,3+0,3) fyri at fáa javnvirðisinntøkuna hjá hvørjum persóni. Í hesum døminum verður javnvirðisinntøkan hjá seinna húskinum 420.000 kr. býttar við 2,1. Tað gevur eisini 200.000 kr. Sostatt eru persónarnir í báðum húskjunum í somu støðu og hava somu nýtslumøguleikar – hjá øllum er javnvirðisinntøkan 200.000 kr.
Øll í húskinum, børn sum vaksin, fáa tillutað somu javnvirðisinntøku.
Til at rokna javnvirðisinntøku kunnu nýtast ymiskir hættir, sí OECD
Hvør máti, ið verður valdur, hevur sjálvandi ávirkan á, hvat úrslit kemur burturúr. Altjóða er ikki semja um, hvør máti skal nýtast. Vit á Hagstovuni hava valt mátan hjá ES, sum er ”OECD modified scale”. Tað er eisini hátturin nýttur verður í Norðurlondum.
Markið fyri fátækraváða
Fyri 2015 er markið fyri, nær ein er í fátækraváða, ein roknað javnvirðisinntøka á 133.400,8 kr. Tað vil siga, at:
- ein stakur, sum hevur eina húskisvekt á 1, skal hava eina tøka inntøku á 133.400,8 kr. fyri ikki at fella undir markið;
- eitt húski við einum støkum við einum barni hava eina tøka inntøku á 133.400,8*1,3 = 173.421 kr. fyri ikki at fella undir markið fyri fátækraváða, og
- eitt húski við tveimum vaksnum og 3 børnum skal hava eina tøka inntøku á 133.400,8*2,4= 320.162 kr. osfr.


text:
Fleiri av okkara miðlum hava fylt runt í ár: Dimma 130, Sosialurin 80, Útvarpið 50 og Sjónvarpið hálvt so gamalt. Eg fari at hefta meg við henda yngsta miðilinum og dømi um brúkarasjónarmið í Degi & Viku.
Vit bakka eina viku. Søgan um bústovnin í Børkugøtu í Havn er ”uppfunnin” í Degi & Viku, sum reisir málið um eini niðurslitin og vandamikil hús. Arbeiðsfólk, brúkaraumboð og evsti myndugleikin verða tikin við. Í næsta parti skriva Javni og foreldur kæru til Brunaumsjónina. Fríggjakvøldið veit redaksjónin at siga at nú verður bústovnurin umvældur. Tí sama seinrapart hevur landstyrismaðurin funnið eina millión.
Í einum landi uttan brúkaravernd, er Dagur & Vika besta umboð, vit hava. At reisa eitt mál, fylgja tí og loysa tað, er ynskistøðan hjá einum miðili, ið tekur tankan um fjórða statsvaldið í álvara. Samstundis sum hetta skapar rótfesti í fólkinum, er hetta gott myndavarp, har myndirnar eru sigandi og víðka um fatanina av evninum. Nú stendur bara spurningurin eftir, hví tað almenna keypir so lítið hóskilig sethús frá privatum at brúka til almennar stovnar.
Hóskvøldið fyri viku síðani, sóu vit skakandi søguna um Norrønu, sum so nógvar gitingar vóru um. Livandi privatmyndir skúgva allan iva til viks og tala teirra týðuliga mál, tá fólk og stólar bólta hvørt um annað. Og so samrøða við eina mammu, ið sigur “ansvarsleyst” meðan dótturin gongur í land. Konfronteraður við privtamyndirnar og orðini hjá mammuni, sannar stjórin í beinleiðis studio-samrøðu, at hetta nú tykist ansvarsleyst, jú. Okkara vegna stýrir Johnsigurd samrøðuni, siðiligur og beinrakin, og hóast støðan er kroyst, fær hann hin interviewaða at kenna seg væl.
Innslagið, ið byggir á privatupptøkur, nemur við spurningin, hvat brúkarin í einum globaliseraðum heimi fær at vita í sovorðnum føri. Er vitan styrki, ella er vitan veikleiki? Nær skal hvat sigast og hvussu? Og hvørjum endamáli tænir tað sagda ella ósagda? Eru 160 bilar koppaðir og skæddir, sum ein norska avís sigur, ella er lítið og slettis einki hent, sum marknaðarleiðarin sigur? Og toppurin av tvørrandi kunning er forboðið móti at taka myndir, samstundis sum lokala avísini í Hetlandi hevur fotograferað og spjatt tað heila um internetið. Okkara vegna vísti Dagur & Vika sína styrki í hesum máli, ið bygdi á eitt greitt brúkarasjónarmið.
Tá fólk blanda seg við egnum myndum og tilfari, tá er talan um borgara-journalistikk, civic journalism. Hetta reisir spurningin, hvørt journalisturin er tann, ið hevur patent uppá at verða á røttum stað til røttu tíð. Hvat, um hann ikki er tað? Er hendingin so ikki tíðindi? Søgan av Norrønu gav okkum svarið.
Tær redaktiónir, sum geva brúkaranum rúm og taka hann í álvara, fara ivaleyst at verða tær bestu at mynda og fóta sær í framtíðar tíðindafloyminum. Dagur & Vika er ein teirra.
Útvarp Føroya 62 Norður, Birgir Kruse 22. november 2007


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Kapping
So er tað NMU 2017
Hetta vikuskiftið verður stór altjóða svimjistevna í Føroyum, nú Svimjisamband Føroya fyri fyrstu ferð nakrantíð kann skipa fyri Norðurlendsku Meistarastevnuni fyri Ung, á langgeil í Páls Høll í Vági. Tilsamans eru tey 98 svimjarar úr 6 londum, sum fara í … Continue reading
So eru tað Oyggjaleikir 2017
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja … Continue reading
Eyka úttøka til HM 2017 í Budapest
Starvsnevnd SSF hevur avgjørt at taka út fylgjandi svimjarar eyka til HM í Budapest 2017: Sára Ryggshamar Nysted (2001), Suðuroyar Svimjifelag Róland Toftum (1998), Suðuroyar Svimjifelag Hesi koma afturat teimum báðum longu úttiknu til HM 2017: Óli Mortensen (1996), Havnar Svimjifelag … Continue reading
OL-gullvinnari á venjingarlegu í Vági
Litavska svimjistjørnan, Rūta Meilutytė, sum er OL-gullvinnari frá London og hevur heimsmet í 50 m. bringu, og í 100 m. bringu á bæði langgeil og stuttgeil, kom í gjár til Vágs, har hon komandi vikurnar skal verða á venjingarlegu í … Continue reading
15% avsláttur til Evropameistarastevnuna 2017
EM á stuttgeil verður sum kunnugt í Keypmannahavn í ár, frá 13. til 17. desember 2017. Donsku vertirnir bjóða í hesum sambandi nú øllum føroyskum fjepparum 15% í avsláttri uppá atgongumerki til stevnuna, um keypt verður frá í dag av … Continue reading
So er tað FM á langgeil 2017
Suðuroyar Svimjifelag og Svimjisamband Føroya skipa nú 25. til 27. mai 2017 fyri árligu føroyameistarastevnuni í svimjing á langgeil, í Páls Høll í Vági. Sí innbjóðing og startlistar, sum benda á at vit fáa eina sera spennandi stevnu. FM á langgeil … Continue reading


text:
Heilsudepilin skal ikki úr Vágum
politikkur29-03-2017 - 14:50 -
Landstýrið hevur sent kunning út um ætlanir um at miðsavna heilsutænasturnar nærri at borgaranum. Men samstundis sum tey siga nærri borgaranum, verður sagt, at deplar skulu miðsavnast í økir. Eftir uppskotinum, sum fyriliggur, merkir tað, at Vágar, norður Streymoy og norðasti parturin av Eysturoy skulu í eitt øki.
Heilsudepilin skal ikki úr Vágum.
Hetta er eitt ófrávíkiligt krav frá okkum úr Vágum.
Vit hava í dag eina loysn í Vágum. Vit hava ein góðkendan vælútbygdan heilsudepil og sjúkrabilatænastu í oynni við sera dugnaligum starvsfólkum. Hetta er nakað vit hava stríðst fyri í sera góðum samstarvi við Siri Stenberg, landstýriskvinnu og Kartin Hansen landstýrismann.
Heilsudepilin er ein tann best útgjørdi og mest tvørfakliga samansetti depil í landinum.
Henda heilsudepil vilja vit her vesturi halda fast við. Støðan má og skal ikki broytast til tað verra.
Nakrir betringar skulu gerast á deplinum, tað vita vit. Til dømis felags móttøku og tættari felags tvørfakligt samstarv. Hetta merkir eina betur samskipaða tænastu til borgaran. (Borgaragongd).
Hetta hava vit havt fundir við Siri Stenberg um. Allar tænastur eru á deplinum eru góðar, men har manglar ein felags móttøka við skrivara, fyri at gera viðurskiftini uppaftur betur fyri okkara borgarar.
Í Heilsudeplinum í Vágumhava vit í dag:
Kommunulæknar
Fysioterapi
Diatist - Kostráðgeva
Sálarfrøðing
Gigni
Økispsykiatri
Heimasjúkratøktarfrøðingar (Heimat,)
Sjúkrarøktarfrøðingur er ikki knýttur til kommunulæknan longur. Henda tænasta má fáast aftur.
Uppgávan hjá Vága og Sørvágs kommunum er at BERJAST fyri at varðveita OKKARA heilsudepil.
Vit hava havt sera gott samstarv við heilsumálaráðið og hava stóra virðing fyri arbeiði teirra.
Vit vilja eisini sera fegin samstarva við aðrir heilsudeplar, men bara at hava viðtaluhølir í Vágum og miðsavna allar hinar tænasturnar, góðtakað vit ikki.
So, góða Siri, halt fast við tykkara góðkenning av Heilsudeplinum í Vágum.
Rósa Samuelsen, býráðslimur og varaborgarstjóri í Vága kommunu.


text:
Í seinastuni hevur norðurkoreanski leiðarin, Kim Jong-un, gjørt vart við seg á tveimum økjum. Annaðhvørt hevur hann hótt við kjarnorkuknøttum og kríggi, ella hevur hann lagt upp til, at hann fegin vil at Norðurkorea tekur lut í vetrar olympisku leikunum, ið fara fram í Suðurkorea næsta mánaða.
Og hugurin til ta seinna hevur verið so mikið stórur, at tað hevur fingið grannalondini at fundast fyri fyrstu ferð síðan 2015. Fyri góðari viku síðani setti Norðurkorea seg í samband við Suðurkorea gjøgnum eina serliga linju. Hetta bleiv tá kallað eitt diplomatiskt gjøgnumbrot.
Umboð fyri Norður- og Suðurkorea hittust í býnum, Panjunmon, ið liggur við markið millum londini bæði. Avgerð varð tikin um, at Norðurkorea sendir eitt stórt lið til vetrar olympisku leikirnir, í býnum Pyongchang í Suðurkorea næsta mánaða. Har skulu sendast bæði ítróttafólk, listafólk, blaðfólk og áskoðarar.
Suðurkorea hevur skotið upp, at londini bæði skulu ganga lið við lið, undir sama flaggi, til innleiðsluhátíðarhaldið. Seinast tað hendi var í 2006.
Suðurkorea skeyt eisini upp, at meðan leikirnir fóru fram, skuldu familjur, ið eru sundurskildar millum londini, fáa loyvi at koma saman aftur og síggjast.
Ikki er púra greitt hvat Norðurkorea svarar til hesi uppskotini.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Umhvørvisstovan visti at siga fyri jól, at nógv umstrídda málið um uttangarðsútskiftingina í Froðba, nú er endað í rættarskipanini tá hægstirættur hevur víst málinum frá sær.
═ eitt longri ßramßl hevur strÝ veri um uttangars˙tskiftingina Ý Froba. N˙ er strÝi enda Ý rŠttarskipanini, tÝ hŠgstirŠttur hevur vÝst mßli frß sŠr
Mßli um uttangars˙tskiftingina Ý Froba hevur veri eitt strÝsmßl Ý bygdini Ý eitt longri ßramßl. StrÝi hevur veri somiki harligt, at Umhv°rvisstovan fyrr Ý ßr avgj°rdi at melda herverk ß marknamerkini, sum sett vˇru Ý samsvari vi ˙tskiftingina, til l°gregluna.
┌tskiftingarmßli endai sum vanligt vi ˙rskuri hjß yvir˙tskiftingarnevndini. Men ˇsemjan Ý Froba er, sum tann fyrsta Ý nřggjari tÝ, enda Ý hŠgstarŠtti. Eftir at hava vigj°rt mßli Ý ˙t vi tvey ßr, hevur hŠgstirŠttur avgj°rt at vÝsa ta frß sŠr. Ors°kin til hetta er, at hagastřrini fyri tveir hagar, sum vˇru umskipair undir ˙tskiftingini, ikki h°vdu rŠtt til at leggja mßli fyri hŠgstarŠtt. Hetta skuldi Ý stain hava veri gj°rt av eigarunum Ý haganum.
Umhv°rvisstovan vˇnar, at dr˙gva strÝsmßli n˙ er enda, og at °ll lˇgliga sett marknamerki framyvir vera vird.
Les meira um uttangars˙tskiftinga Ý Froba her.
Les meira um ˙tskiftingar her.
myndina hevur Robert Magnussen tiki av Tv°royri og Froba.
kelda: www.us.fo


text:
MP Teknik var stovnað 15. juli 2004. Tað vóru brøðurnir Malvinus og Petur í Gong, ið byrjaðu felagið.
Fyrst var arbeitt við parabol loysnum til privata marknaðin og hvítvøru tænastum til bæði privata og almenna marknaðin. Síðani varð heitt á fyritøkuna, um at flyta seg inn á sjóvinnuna.
Saman við Willemoes Olsen, Bogi Simonsen, Johnny Mikkelsen og Poul Norðoy løgdu Malvinus og Petur í Gong felagið um til smápartafelag 1. mai 2006.
Við tíðini hevur felagið eisini flutt seg inn á alivinnuna, har fyritøkan er umboð fyri heildarleverandørar. Fyritøkan tekur sær av øllum
elektroniskum loysnum, har elektrisitet innan vinnuna og smiðju arbeiðir eisini loysast. Í 2009 byrjaði fyritøkan eisini at arbeiða við útvikling. Fyritøkan er í støðugari menning.


text:
Kunnandi fyrilestrakvøld
Í august skipar LGBT Føroyar fyri serligum kunnandi kvøldum í hølinum hjá Østrøm á Skálatrøð. Fleiri áhugaverdir fyrilesarar verða um evni, ið hava samband við framsýningina og onnur LGBT viðurskifti.
- Eitt nú fer Turid Sigurdardóttir at tosa um samkynd í føroyskari bókmentasøgu
- Kinna Poulsen fer at lýsa evnið: Samkynd og samkyndleiki í føroyskum og altjóða listahópi
- Amerikanski doktarin í mannfrøði, Mariah Schug, fer at siga frá síni gransking av virðisgrundarlagnum hjá føroyingum. Mariah Schug fer eisini at hava fyrilestur um hvat vísindin sigur um samkynd og tvíkynd djór.
LGBT Føroyar, ið er rørsla fyri samkynd, tvíkynd og transpersónar í Føroyar, skipar fyri øllum tiltøkunum við stuðli frá og í samstarvi við Tórshavnar kommunu, Mentarnargrunni Landsins og Nordisk Kulturfond.


text:
Fiskiørn
Fiskiørn ella gjóður (frøðiheiti - Pandion haliaetus) hevur ikki vanligt tilhaldsstað í Føroyum, men er stundum sædd her á landi. Millum annað í apríl mánaði 2008 helt ein fiskiørn til á Hálsvøtnum á Sandoynni.[1] Fiskiørnin hoyrir til bólkin av rovfuglum, men livir næstan 100% av fiski. Fiskiørnin er nógv minni enn havørn og landørn. Omaná er hon dimmbrún, í neðra hvít; føturnir eru gráir. Hon sæst um allan heim, heldur seg mest við vøtn og stórar áir, men eisini úti við sjógv. Hon livir av fiski. Seigliga flýgur hon, einar 10 favnar yvir vatninum, steðgar nú og tá at skimast. Fuglum ger hon aldri nakað, og teir liggja líka tryggir, um teir síggja hana uppi yvir sær. So fær hon eyga á ein fisk, og í stundini stoytir hon sær niður, ofta so hart, at hon fer heilt undir kav, men vatn rínur ikki við hana. Skjótt kemur hon upp aftur, aloftast við fiski í klónum. Ofta baksar hon leingi, áðrenn hon sleppur á flog; ja, tað hendir, af fiskurin vinnur og dregur hana undir kav, so hon kódnar — klørnar krøkir hon so fast í, at hon fær tær ikki úr í bræði, og mangar ferðir hava menn veitt fisk við ørnaklóm í rygginum. — Í Føroyum sæst hon sjáldan; minst tvær ferðir er hon tó skotin.[2]
Keldur[rætta | rætta wikitekst]
- ↑ Grein um fiskiørn sædd á Hálsvøtnum á Sandoynni; www.Portal.fo
- ↑ Mikkjal á Ryggi: Fuglabókin, Dýralæra II. 1951.


text:
Smæran skipar fyri kapping
Tíðindi frá ítróttafelagnum Smæruni:
28 mai verður síðsta Grand-Prix renningini áðrenn summarfrítíðina.
Kappingin verður hildin á Tórsbreyt kl 13.00.
Aftur hesaferð verður skipað fyri 60m., 100m., 200m., 400m., Race-running & longdarlopið.
Luttakaragjald verður at gjalda á staðnum krónur 20,-.
Tilmelding fer fram, við at senda ein mail um luttøku til sao@kallnet.fo . Seinasta freist er tann 27 Mai.
Vónandi verður stór luttøka.
Eftir lokna kapping fáa luttakandi eina gávu/viðurkenning og tey vinnandi heiðursmerki handaði.
Nakað av frukt verður eisini at fáa.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Seinnapartin í gjár fekk eg sms-boð frá einum persóni, ið bað meg lesa Vágaportalin. Har sá eg grein um Framherja, ið bygdi á aðra grein, sum stóð á heimasíðuni hjá Fiskimannafelagnum. Greinin umrøddi almenna viðgerð av pørtum av roknskapinum hjá Framherja fyri 2015, og tann leiklut, ið undirritaði skuldi hava í hesi almennu viðgerð.
Tá ið undirritaði ongan leiklut átti í hesi almennu viðgerð, ringdi eg til formannin í Fiskimannafelagnum, Jan Höjgaard, og boðaði frá, at undirritaði á ongan hátt hevði luttikið í hesi viðgerð. Væntaði eftir hetta, at greinin bleiv tikin av heimasíðuni hjá Fiskimannafelagnum.
Sá í gjárkvøldið, at fleiri portalar (vp.fo, portal.fo, in.fo, dimma.fo og jn.fo) høvdu gjørt brúk av hesi grein hjá Fiskimannafelagnum á sínum portalum.
Í dag síggi eg, at greinin framvegis stendur á heimasíðuni hjá Fiskimannafelagnum.
Av omanfyri nevndu orsøkum velur undirritaði at koma við eini rættleiðing.
Greinin hjá Fiskimannafelagnum byrjar soleiðis: (sitat byrjar) “Framherji goldið 23 og ikki 35 milliónir
Published by Ingolf S. Olsen on Wed. 2016-07-13 14:51
Fyri stuttum var roknskapurin hjá Framherja almennur, og Anfinn Olsen, reiðari, hevur verið frammi og greitt frá tølunum og góða úrslitinum.
Í hesum sambandi hevur hann sagt, at reiðaríið í skattum og avgjøldum hevur rindað 35,2 milliónir krónur til landshúsarhaldið í 2015.” (sitat endað).
Undirritaði hevur ongantíð sjálvur gjørt viðmerkingar til roknskapin hjá Framherja fyri 2015, og ongin av teimum miðlum og portalum, sum alment hava viðgjørt roknskapin hjá Framherja fyri 2015, hava sett seg í samband við undirritaða, hvørki skrivliga ella munnliga.
Tí eru útsagnirnar í greinini hjá Fiskimannafelagnum: (sitat byrjar) “Anfinn Olsen, reiðari, hevur verið frammi og greitt frá tølunum …“ (sitat endar) og (sitat byrjar) “ Í hesum sambandi hevur hann sagt, ..“ (sitat endar) og (seinasta sitatið) “Tískil hevur Framherji ikki goldið góðar 35 milliónir krónur í skattum og avgjøldum, sum reiðarin hevur sagt.“ (sitat endar) beinleiðis ósannar.


text:
Hvat kyn er haiku? Eitur tað eitt haiku ella ein heika ella ein heiku? Sprotin sigur eitt. Bøkur siga okkurt annað. Eg veit ikki, men í nýggja savninum, Leiftrandi lotusblóma, sum Agnar Artúvertin hevur týtt, har verður haiku stavað heiku, og hjá honum er tað kvennkyn. Sjálvur vildi eg sagt, at talan var um eitt haiku. Hvørkikyn. Hvussu er og ikki.
Ymiskt er.
Í hesum ummæli, skrivi eg kvennkynsorðið hjá Artúvertin.
Ein heiku ella heika.
Fleiri heikur.
Leiftrandi lotusblóma er savn við týddum heikum. Heikurnar eru eftir fremstu heikuskøldini í Japan, sum upp gjøgnum tíðirnar, serliga seinast í 18. øld og fram í 20. øld, hava ríkað japanarar og okkum í vesturheiminum við heikum sínum. Tað er forlagið Gwendalyn, sum hevur givið út bókina, og Anna Malan Jógvansdóttir, sum hevur málað permuna.
Og nú eru tær komnar til Føroya, skrýddar føroyska málið.
162 heikur eru komnar til Föroya.
80 heikur eftir Matsou Basjo. Hesin Basjo var sagdur at vera upprunin til heikuna. Hesin heikuyrkjarin er upprunin til mætu yrkingina um reyðu trillubøruna eftir William Carlos Williams:
So nógv veldst
um
eina reyða hjálbøru
glinsandi
av vætu
millum
hvítan
flogfenað
Alexandur Kristiansen týddi
Ein avgomul tjörn.
Ein froskur leyp í hana –
So hoyrist vatnið.
Kobajasji Issa skrivaði okkurt um 20.000 heikur. Artúvertin hevur týtt 24 teirra. Hesar heikur dámar mær best. Lagna Issa var hörð. Hann misti konu, börn og hús og henda lagna sást í heikunum.
O tit heyststormar!
Sigið mær, hvagar, til hvønn
Helheim, leið mín fer!
Eisini eru 24 heikur eftir Josa Buson, 24 eftir Masaoka Sjiki, og at enda eru nøkur onnur heikuskøld. Artúvertin hevur bara týtt fá eftir hesi skøld.
Heikurnar eru væl týddar. Artúvertin hevur í summum førum klætt heikurnar í føroyskan staðarbúna, og hetta ger ikki so nógv. Eisini hevur hann aftast í bókini frágreiðingar um støð í Japan og orðingar, sum hava týdning at greiða lesaranum frá.
Savnið er kærkomið. Kemur sum ein hart tiltrongdur kossur inn í føroyskt. Vit hava ikki serliga nógvar týddar heikur á føroyskum, og tí hevur hetta tekstaslagið nærum ikki verið umboðað. Tó hava vit onkra hissini heiku slødda í onkrum søvnum, og yrkjarar sum Tóroddur Poulsen og Steinbjørn B. Jacobsen og Gurðið Helmsdal Poulsen hava roynt seg við hesum yrkingahátti.
Og tað er tað.
OMR


text:
Wikpedia er heimsins størsta alfrøði. Hon byrjaði á enskum í 2001 og er bara á netinum. Flestu greinar eru á enskum. Hin føroyska Wikipedia byrjaði í 2004. Í februar í 2017 eru 12.440 greinar í føroysku útgávuni.
Undir leitorðinum fólkatalsfrøði kunnu vit lesa, at hetta eru vísindini um gongdina í fólkatalinum, um fólkasamanseting við atliti at kyni, aldri og borgarastøðu, um landafrøðiliga býtið í íbúgvatali og samanseting, og um tær broytingar í íbúgvatali og samanseting, sum koma av gongdini í føðitíttleika, deyðstíttleika, tilflyting og fráflyting.
At enda í greinini á Wikpedia verður víst til Hagstovuna sum keldu og ensku orðabókina Merriam Webster at lýsa týdningin í orðinum fólkatalsfrøði.
Uppgávur:
Er Wikipedia ein brúkilig kelda? Grundgev fyri svarinum.
Hví verður víst til Hagstovuna? Hvørjar upplýsingar kunnu vit finna har?
Hví skulu vit hava dagførdar upplýsingar um fólkatalsfrøði?


text:
Í sambandi við tey nýggju arbeiðsfjøldartølini, sum m.a. vóru úrslitið av arbeiðsfjøldarkanningini í november 2005, hevur verið neyðugt við smávegis umleggingum í arbeiðsloysishagtølunum. Orsakað av hesum eru arbeiðsloysisprosentini frá og við november 2005 ikki púra sambærlig við tey undanfarnu, vit hava fingið tað vit nevna eitt dátubrot. Her verður greitt eitt sindur nærri frá broytingini.
Á myndini omanfyri er dátubrotið víst. Tað sæst, at hóast arbeiðsloysið vaks 0,1%-stig frá oktober til november 2005, so minkaði tað roknaða arbeiðsloysisprosentið 0,1%-stig sama tíðarskeið. Minkingin var sostattt ikki verulig, men komst bert av, at arbeiðsloysisprosentið frá november 2005 varð roknað av teimum nýggju arbeiðsfjøldartølunum.
Nýggj arbeiðsfjøldartøl
Arbeiðsloysisprosentið verður roknað sum talið av fulltíðar-arbeiðsleysum í prosent av arbeiðsfjøldini. Inntil november 2005 var hetta talið roknað sum fulltíðararbeiðsloysið í mun til eina meting av, hvussu stór tann føroyska arbeiðsfjøldin er. Tá vit í november 2005 fingu betri arbeiðsfjøldartøl, varð lagt um til at rokna arbeiðsloysisprosentið av teimum nýggju arbeiðsfjøldar-tølunum. Hetta hevði við sær, at arbeiðsloysisprosentið kom at liggja eitt vet lægri (umleið 0,18 prosentstig), tí arbeiðsfjøldin - øll tey ið annaðhvørt hava ella leita eftir arbeiði - vísti seg at vera heldur størri, enn áður mett.
Tíðarrøðin við fulltíðararbeiðsleysum framvegis óslitin
Tað eru bert prosentini, sum eru ósambærlig tvørtur um mánaðarskiftið oktober/november 2005. Tølini fyri fulltiðararbeiðsloysið eru framvegis sambærlig og geva eina samanhangandi mynd av, hvussu tann mánaðarliga gongdin í arbeiðsloysinum hevur verið í meira enn 10 ár upp í røkur.
Árstíðarjavnað tøl
Tað ber tí framvegis til at árstíðarjavna arbeiðsloysistølini og harvið fáa eina klárari mynd av gongdini. Men í staðin fyri at árstíðarjavna prosentini beinleiðis, verður javningin nú gjørd í fulltíðararbeiðsloysistalinum, áðrenn prosentið verður roknað. Hesin rokniháttinum gevur so at siga neyvt sama úrslit sum tann fyrri. Vit kunnu tí framvegis rokna tað árstíðarjavnaða arbeiðsloysisprosentið. Men vegna dátubrotið ber tó ikki til at samanbera tvørtur um mánaðarsskiftið oktober/november 2005.


text:
22.11.2013
Bókaframløga í Norðurlandahúsinum
Í hesum døgum gevur Forlagið í Støplum út skaldsøgu eftir íslendska høvundin Bjarna Bjarnason, sum Carl Jóhan Jensen hevur týtt til føroyskt. Bjarni Bjarnason, sum búði í Føroyum nøkur av uppvakstrarárum sínum, skrivar í skaldævisøguni Andlit jú...
More
More
13.11.2013
Frostrósir
Frostrósir koma aftur til Føroya og framføra í Norðurlandahúsinum 30. nóvember. Sangarar eru: Hera Björk, Heiða Ólafs, Gréta Salóme, Friðrik Ómar, Jógvan Hansen og Jóhann Friðgeir. Sí meira á www.nlh.fo
More
More
18.10.2013
Heilsustovnur Náttúrulæknafelags Íslands (NLFÍ)
Kunningarfundur í Miðlahúsinum í Vágsbotni, týsdagin 22. oktober kl. 20.00.
More
More
09.08.2013
Frændafundur 8: Føroysk-íslendsk vísindaráðstevna á Fróðskaparsetrinum 24. – 25. august 2013
Ráðstevnan Frændafundur 8 verður á Fróðskaparsetri Føroya 24. og 25. august 2013 við nógvum áhugaverdum fyrilestrum. Granskingarbrak Leygardagin 24. og sunnudagin 25. august ber til at hoyra eina rúgvu av forvitnisligum fyrilestrum á Frænda...
More
More
31.07.2013
Ferðafrásøgn í Norðurlandahúsinum
Ferðafrásøgn frá manningini á Auður Hósdagin 1. aug kl.17.00 Í sambandi við, at Eyþór Eðvarðsson, Hálfdán Freyr Örnólfsson, Svanur Wilcox og Kjartan Jakob Hauksson hava róð frá Orknoyggju...
More
More
26.07.2013
Opið hús á Ólavsøku
Aðalkonsulát Íslands hevur opið hús ólavsøkuaftan, 28. juli kl. 15 - 18. Øll eru hjartaliga vælkomin at støkka inn á gólvið.
More
More
30.05.2013
Manskórið Stefnir í Vesturkirkjuni
Manskórið Stefnir var sett á stovn tann 15. januar 1940 og framførdi fyri fyrstu ferð, 3 vikur seinni, í Brúarlandi í Mosfellssveit. Kórið taldi í byrjanini 20 limir, men er í dag tvífaldað til 40 virknar sanglimir. Manskórið Stefnir fekk heiðurs...
More
More
17.05.2013
Kirkjukór á vitjan
Kirkjukór úr Mosfellsbær vitjar í Føroyum í døgunum 17. – 23. Mai Kórið er kirkjukór hjá Lágafellsókn í Mossfellsbær í Íslandi. Tey syngja við ymisk høvi í Mossfellsbær og hava eisini sungið við ymisk hátíðarlig høvi – bæði í Íslandi og utt...
More
More
20.03.2013
Listaframsýning í Smiðjuni í Lítluvík
08.03.2013
Yvirlýsing millum Føroya Landsstýri og stjórn Íslands
Á ráðstevnu í Norðurlandahúsinum 5. mars var ein yvirlýsing undirritað millum Føroya Landsstýri og stjórn Íslands. Yvirlýsingin hevur til endamáls at menna samstarv tjóðanna millum. Serstøk áherðsla er at menna vinnu- og nýskapan hjá báðum tjóðum. ...
More
More
05.03.2013
Konsert við Jógvan Hansen, Friðrik Ómar og kvinnukórinum Suð, verður í Norðurlandahúsinum 9 mars. kl 20:00
Í oktobur mánaði 2009 góvu Jógvan Hansen og íslendski Friðrik Ómar út fløguna "Vinaløg". Hendan fløgan var eitt samstarv millum brøðratjóðirnar b...
More
More
01.03.2013
Føroysk Íslendsk Ráðstevna 5. mars í Norðurlandahúsinum
Vegna fíggjar- og vinnumálaráðini í Føroyum og Íslandi og í samstarvi við Føroyska- íslendska handilskamarið, verður boðið til rðastevnu í Norðurlandahúsinum 5. mars 2013
More
More
20.12.2012
Gleðilig jól
15.11.2012
Adventskonsert Karlakór Reykjavíkur
Karlakór Reykjavíkur heldur konsert á Toftum í Fríðrikskirkjuni, leygardagin 1. desembur kl. 18. Í Tórshavn í Vesturkirkjuni saman við Tórshavnar Manskór, sunnudagin 2. desembur kl. 17 og kl. 19.30 Einsangari: Viðar Gunnarsson, bassi Orgullei...
More
More
13.11.2012
Føroyskt-íslendskt handilskamar stovnað
Leygardagin 10. nov. 2012 varð føroykst íslendskt handilskamar stovnað. Á fundinum var val av nevnd á skránni og 9 nevndarlimir vórðu valdir. 5 umboðandi Føroyar og 4 umboðandi Ísland. Á aðalfundinum vóru vegna Føroyar, Marita Rasmussen frá...
More
More
08.11.2012
Føroyskt-íslendskt handilskamar
Eitt handilskamar er ein áhugafelagsskapur fyri fyritøkur, feløg, stovnar og persónar, sum hava áhuga fyri samhandli millum lond. 10. november kl. 15.00 verður stovnandi aðalfundur í Vinnuhúsinum.
More
More
05.11.2012
Nordic Food Diplomacy
New Nordic Food to show the world who we are in the Nordic Region The Nordic Council of Ministers is launching a new web portal for embassies and export companies: Nordic Food Diplomacy. The site shows how you profile your home country and the Nordic...
More
More
05.10.2012
Frá føroyska/íslendska Handilskamarinum: Búmerkjakapping
Í november verður føroyskt/íslendsk handilskamar stovnað í Føroyum. Í hesum sambandi verður bjóðað til búmerkjakapping.
More
More
02.10.2012
Karlakór Kópavogs á vitjan í Føroyum
Konsert við Karlakór Kópavogs Hanus G. Johansen og Tórshavnar Manskóri verður 5. oktober kl. 21:00 í fabrikkini hjá Öström á Skálatrøð.
More
More
07.09.2012
Framsýning Jónína Guðnadóttir
Framsýning við íslendsku listakvinnuni Jónínu Guðnadóttur verður í Listasavni Føroya 7. september - 7. oktober.
More
More
Video Gallery


text:
Men provokatiónin er ikki longur hvat provokatiónin hevur verið. Tað hevur víst seg, at tað stórt sæð ikki er nakað, sum provokerar okkum longur við undantak av djórapínslu, sum sær út til at kunna provokera rættiliga nógv fólk. Men annars eru vit so mikið herd, at nógv skal til fyri at provokera okkum. Vit hava heilt einfalt vant okkum við, at listin vil provokera og tí provokerar listin ikki longur.
Tað er sjálvandi altíð ein møguleiki hjá neyðars listafólkinum at provokera minoritetir - tað er til dømis lætt at provokera religiøsar minnilutar; stikk ein kross niður í ein hundalort, so skuldi tað verið orðnað. Men spurningurin er, hvørt hetta er áhugavert. Er provokatiónin í sær sjálvum eitt listarligt endamál í dag? Hevur provokatiónin enn nakað at týða fyri menningina av listini? Tørvar okkum provokatiónina til tess at flyta okkara mørk og blíva rørd av listini?
Provokera hesar myndirnar tykkum?
(IS)


text:
SØGA 9
Jeremias helt ikki uppat at tosa um Jehova
Onkuntíð flenna fólk at okkum ella blíva ill við okkum, tá ið vit fortelja teimum um Jehova. Tað kann fáa okkum at halda uppat at tosa um Gud. Hevur tú nakrantíð havt tað soleiðis? — Bíblian fortelur okkum um ein ungan mann, sum elskaði Jehova, men sum næstan helt uppat at tosa um hann. Hann æt Jeremias. Nú fara vit at hoyra meira um hann.
Tá ið Jeremias var ungur, bað Jehova hann fara og siga við fólkini, at tey ikki skuldu vera ónd. Tað var als ikki lætt hjá Jeremiasi, og tí var hann bangin. Hann segði við Jehova: ’Eg veit ikki, hvat eg skal siga. Eg eri bara ein drongur.’ Men Jehova segði: ’Ver ikki bangin. Eg skal hjálpa tær.’
So fór Jeremias at ávara fólkini. Hann bað tey skikka sær væl, tí annars vórðu tey straffað. Heldur tú, fólkini gjørdu, sum Jeremias segði? — Nei. Antin flentu tey at honum, ella vórðu tey øgiliga ill við hann. Nøkur ætlaðu eisini at drepa hann! Hvussu heldur tú, Jeremias hevði tað? — Hann var bangin og segði: ’Eg fari ongantíð aftur at tosa um Jehova.’ Men helt hann so uppat at tosa um Jehova? — Nei, tað gjørdi hann ikki. Hann var so góður við Jehova, at hann fekk ikki hildið uppat at tosa um hann. Og tí ansaði Jehova eftir Jeremiasi.
Til dømis blakaðu nakrir óndir menn einaferð Jeremias niður í eitt djúpt hol við nógvari runu. Hann hevði ongan mat og einki vatn. Menninir ætlaðu at lata Jeremias doyggja har. Men Jehova syrgdi fyri, at hann slapp upp aftur!
Hvat kanst tú læra av Jeremiasi? — Sjálvt um hann onkuntíð var bangin, helt hann ikki uppat at tosa um Jehova. Fólk fara kanska at flenna at tær ella verða ill við teg, tá ið tú fortelur teimum um Jehova. Tú verður kanska smæðin ella enntá bangin. Men halt ongantíð uppat at tosa um Jehova. Hann fer altíð at hjálpa tær, akkurát sum hann hjálpti Jeremiasi.
LES Í TÍNI BÍBLIU
Jeremias 1:4-8; 20:7-9; 26:8-19, 24; 38:6-13


text:
Í august mánaði í 2013 byrjaði ein flokkur í studentaskúlanum í Hoydølum. Tað heilt serliga við hesum flokki var, at fólk við autismuspektur-órógv vóru í flokkinum. Hetta var ein royndarverkætlan og í tráð við politisku ynskini. Undanfarna samgongan staðfesti í samgonguskjalinum at “víðkað tilboð verða givin ungum við serligum tørvi”.
Í tilmælinum um serliga skipað miðnám sum heildartilboð til ung við serligum tørvi, sum varð handað Mentamálaráðnum og Almannaráðnum í januar 2015 stendur m.a.
“Tá ið talan er um ung við serligum tørvi, er tað umráðandi, at hugsað verður í eini heildarloysn, har tað ymiska virksemið í gerandisdegnum hjá tí unga stuðlar hvørt annað. Í tráð við hesa og meginregluna um sektorábyrgd hevur landsstýrið ásannað, at skal málið røkkast, er neyðugt, at hesi tilboð verða samskipað millum stjórnarráðini, sum hava ábyrgd fyri økinum. Hetta soleiðis, at heildartilboð, í tann mun ynski og tørvur er á tí, verða givin bæði í mun til skúla-, frítíðar- og búpartin í einum skipaðum samstarvi, har Mentamálaráðið hevur ábyrgdina av skúlapartinum, og Almannamálaráðið hevur ábyrgdina av at veita bú- og frítíðartilboð.”
Víðari sigur tilmælið: - “SSM fevnir um undirvísing á serbreyt, sum ikki miðar eftir vanligum miðnámsprógvi, ella um undirvísing í serflokki, ið kann miða eftir vanligum prógvi, men har næmingarnir, fyri at kunna fáa hóskandi undirvísing, mugu fáa undirvísing í minni bólki, har serlig atlit verða tikin at teirra breki. Flokkurin innan autismuøkið í Hoydølum er eitt dømi um ein serflokk.”
Oggi Lamhauge og Hansina Vilhelmsdóttir starvast saman við Halgerð Jacobsen í sonevnda mentortoyminum, sum er tongt at serflokkinum. Uppgávan hjá mentortoyminum er at halda næmingunum til lesnaðin, so teir megna at fáa eitt miðnámsskúlaprógv. Hetta merkir í praksis, at toymið tekur sær av tí, sum er kring um undirvísingina og felagsskapin í flokkinum.
Fyrsta skúlaárið vóru ávísir trupulleikar í mun til, at næmingarnir skuldu klára at fullføra miðnámsskúlaútbúgvingina, og hvussu skúlatilboðið skuldi skipast millum Almannamálaráðið, Mentamálaráðið, Almannaverkið og Føroya Studentaskúla. Ógreitt var at fáa eina fatan av, hvussu hugtakið “heildartilboð” skuldi skiljast. Tað var somuleiðis ógreitt, hvønn leiklut og hvørja ábyrgd hvør skuldi hava, siga Oggi og Hansina.
Trivnaðardepilin í Almennaverkinum fekk til uppgávu at seta ein arbeiðsbólk, sum skuldi greina hugtakið heildartilboð. Heildartilboðið skuldi stuðla næmingunum at gjøgnumføra útbúgvingina.
Arbeiðsbólkurin avhendi eitt tilmæli í august 2014, og í tilmælinum varð lýst, hvussu ein verkætlan kann skipast sum eitt heildartilboð fyri allar næmingarnar í flokkinum. Í arbeiðsbólkinum hava sitið umboð fyri leiðslu- og starvsfólk í Trivnaðardeplinum í Almannaverkinum, sum hava fakliga vitan og royndir innan autismu.
Eind 3 í Trivnaðardeplinum, t.e. børn, ung og vaksin við autismu í Havn, setti eitt toymi við trimum pedagogum í hálva tíð at arbeiða við heildartilboðnum.
Mentortoymi Hoydalar
Starvsfólkini í Mentortoymi Hoydalar eru øll útbúnir pedagogar og hava umframt hetta drúgvar royndir í at arbeiða við fólki við autismu. Umframt hetta hava vit ment okkara førleikar við viðkomandi skeiðum. Nevnast kunnu grundskeið í kognitivari terapi og “KRAP”, sum er “Kognitivur Resursufokuseraður Anarkennandi Pedagogikkur”.
Arbeiðsuppgávur
Vit kunnu nevna, at tey fáa venjing í, hvussu tosið er í eini bíðirøð á ymsum støðum. Hvussu tosið er í einum kaffihúsi (og hvussu hart man tosar) mótvegis tí ein tosar um, tá vinir koma saman í eitt nú verðsligum lagi. At venja næmingin við støðuna í einum bólki, sum ein miðnámsskúlaflokkur er, og hvussu farið verður við hvørjum øðrum. Læra, at tosa og lurta; læra at tola og loysa ósemju[A1] r, at virða hvønn annan, hóast fólk eru ósamdur og eru ymisk. Vit fara javnan á kaffihús, út at bovla og annars taka lut í tí, sum gongur fyri seg millum ung í samfelagnum. Hetta eru kærkomnar venjingar hjá næmingunum, siga Oggi og Hansina.
Tey greiða frá, at onkuntíð er prátið meira skipað, har tosað verður um eitthvørt viðkomandi evni, og aðrar tíðir er støði tikið í tí, sum einaferð kemur upp í løtuni. Vit tosa um vinir og tað at skapa vinarlag og um tað at geva og taka í sosialum samspæli.
Umráðandi er, at næmingarnir eru tilvitaðir um sín kropp. Í hesum sambandi venja vit í Yndi við næmingunum. Hetta gevur teimum betri kropsfatan og økir um evnini at hugsavna seg og gevur vælveru fyri bæði kropp og sinn, greiða tey bæði frá.
Tey hava skipaðar samrøður við tann einstaka næmingin 2 ferðir um árið og oftari, um tørvur er. Innihaldið í hesum samrøðum er m.a., hvussu tað gongur við skúlanum, hvussu samdøgursrútman er, hvussu tað gongur við skúlatingum, og hvussu tey trívast í flokkinum og gerandisdegnum. Tað er umráðandi at hava hesar samrøðurnar, tí tað er ikki altíð, at vit sum toymi síggja allar avbjóðingar, tann einstaki stríðist við, siga Oggi og Hansina.
Tvørfakligt samstarv
Mentortoymið hevur javnan fund við lærarar í flokkunum og eru í tøttum samstarvi við toymisleiðaran hjá lærarum umvegis teldupost og telefon. Eisini hava vit innanhýsis samskifti við aðrar fakbólkar í almannaverkinum.
Vit arbeiða fram ímóti einum enn betri tvørfakligum samstarvi og ynskja, at ein ella tveir sosialráðgevar vera settir til flokkin (og bólkin). Vónandi kemur hetta upp á pláss í næstu framtíð, siga Oggi og Hansina.
Framtíðin
Samstundis sum tann fyrsti flokkurin verður liðugur í summar, byrjar ein nýggjur flokkur ætlandi í heyst.
Vit flyta inn í nýggjan skúla og fegnast um , at serflokkaskipanin heldur fram, og at tað framhaldandi verða tveir flokkar við serligum avbjóðingum, við autismu. Fyri næmingarnar hava vit tær ætlanir, at tey gera seg liðug við útbúgvingina í øllum góðum og eftir loknan miðnámsskúla verða leidd víðari til hægri lestur ella starv. Hesum vilja vit fegin arbeiða fyri í virksemi okkara við hvørjum einstøkum næmingi, siga Oggi og Hansina.
Tey siga víðari, at tvørfakliga samstarvið tryggjar eitt gott pedagogiskt innihald í skúlagongdini. Fakbólkarnir, sum eru knýttir at flokkinum, eru serfrøðingar á hvør sínum øki. Við at samantvinna okkara fakligu vitan og viðgera støður, sum stinga seg upp í flokkinum í samrøðuni fakbólkanna millum, flyta vit okkum til eina enn betri loysn fyri hvønn einstaka næming.
Tað er eingin loyna, at hølisviðurskiftini ikki eru tey bestu. Vit kundu ynskt okkum eina skrivstovu ella atgongd til eina skrivstovu, soleiðis at skrivstovan ikki longur skal vera ein teldutaska og hølið eitt kaffihús í býinum.
At enda kundu vit ynskt okkum, at næmingarnir tóku meira lut í teimum serligu tiltøkunum, sum skúlin hevur, og hesum vilja við miða fram ímóti, siga Oggi og Hansina at enda í samrøðu við Pedagogblaðið.
Les alt Pedagogblaðið her!
Copyright © 2017 pedagogfelag.fo. All rights reserved.


text:
- Tíðindi, mentan og ítróttur
Rakel í uppskoti fáa norðurlendska virðisløn
Rithøvundurin, Rakel Helmsdal, er í uppskoti at fáa Barna- og Ungdómsbókmentavirðisløn Norðurlandaráðsins við bókini "Hon, sum róði eftir ælaboganum".
Ungdóms-skaldsøgubókin, sum Bókadeild Føroya Lærarafelags gav út í 2014, hevur fyrr fingið viðurkenning.
Í fjør fekk hon virðisløn Útnorðurráðsins fyri barna- og ungdómsbóksmentir. Tann virðislønin var 60.000 krónur.
12 bøkur eru tilnevndar. Vinnarin verður kunngjørdur á ársfundinum hjá Norðurlandaráðnum, sum verður í Helsinki í heyst.


text:
Vegleiðing til setan av starvslesandi og lestrarstørvum.
Starvslesandi:
Hetta eru fólk undir hægri lesnaði, ið sum part av útbúgvingini antin kunnu ella skulu hava nakrar mánaðir arbeiðsroyndir í eini fyritøku. Tey fáa góðskrivað lærugreinir fyri arbeiðsroyndina.
Arbeiðstíð: Vikuliga arbeiðstíðin kann vera ymisk, men vanligt er arbeiðsvikan 30 tímar í einum tíðarskeiði á 3 til 6 mánaðir. Hinar 10 tímarnar um vikuna brúka tey lesandi til at skriva eina frágreiðing í sambandi við útbúgvingina. Tey lesandi fáa vanliga boð um krøv og treytir frá útbúgvingarstovninum, og hetta skulu fyritøkan og tann lesandi halda seg til.
Samsýning: Starvslesandi fáa vanliga studning, meðan tey eru starvslesandi. Vanligt er tó eisini, at tey fáa eina samsýning frá fyritøkuni, har tey eru starvslesandi, alt frá kr. 10.000 til kr. 20.000 fyri tíðarskeiðið.
Arbeiðsuppgávur: Útbúgvingarstovnurin hevur ymisk krøv til arbeiðsuppgávurnar, soleiðis at tann lesandi kann fáa arbeiðstíðina góðskrivaða sum part av lesnaðinum. Hetta má fyritøkan taka hædd fyri og samskipa í samstarv við tann lesandi. Arbeiðsuppgávur kunnu til dømis vera kanningar, greiningar, vørumenning o.s.fr. Hetta verður avrátt alt eftir, hvat fakøki fyritøkan og lesnaðurin fevna um.
Góð ráð: Tað er gott at fyrireika nakrar ítøkiligar uppgávur, sum fyritøkan hevur tørv á at fáa loyst innan økið, og har tann starvslesandi hevur førleikar.
Tað er ein fyrimunur fyri báðar partar, um tann starvslesandi hevur ein ábyrgdarpersón í fyritøkuni, sum kann vegleiða og svara spurningum í dagliga arbeiðinum.
Lestrarstarv:
Fyritøkur kunnu bjóða lesandi starv nakrar tímar um vikuna soleiðis, at tey lesandi fáa arbeiðsroyndir og tilknýti til vinnuna undir lesnaðinum.
Arbeiðstíð: Vanliga 8-16 tímar um vikuna. Hetta kann eisini samskipast á annan hátt eftir tørvi hjá fyritøkuni og tímatalvu hjá tí lesandi.
Samsýning: Tey lesandi fáa løn samsvarandi seinastu endaðu útbúgving og samsvarandi galdandi sáttmála fyri arbeiðsøki.
Arbeiðsuppgávur: Talan kann vera um ymiskar uppgávur í einum lestrarstarvi. Lesandi ynksja tó ofta eitt lestrarstarv, har uppgávurnar eru viðkomandi fyri lesnaðin, soleiðis at tann lesandi fær nakað burturúr.
alt eftir tørvinum hjá fyritøkuni. Summar av uppgávunum skulu tó vera viðkomandi fyri lesnaðin, soleiðis at tann lesandi fær nakað burturúr. Harafturat kunnu verða aðrar uppgávur, sum fella uttanfyri sjálvan lesnaðin.
Góð ráð: Lógin um setanarprógv er galdandi fyri øll, sum eru sett í starv í meira enn ein mánað, og sum í miðal arbeiða meira enn 8 tímar um vikuna. Hóast talan kann verða um lestrarstarv, har tann lesandi arbeiðir færri enn 8 tímar um vikuna, kann verða ein fyrimunur at gera eitt setanarprógv, har starvssetanin og treytir eru lýstar. Tá eru setanarviðurskiftini greið og týðilig fyri bæði arbeiðsgevara og løntakara.


text:
Europa er í eini brótingartíð. Flóttafólkastreymurin, ólógliga tilflytingin, sosialur ófriður og loksins valdi enska fólkið at taka landið úr ES. Nógv av hesum verða í tí dagliga tengd saman, og skuldsetingarnar flúgva aftur og fram, um hvør hevur ábyrgdina av hesum ella hasum, og lítið mennandi kemur burtur tí retoriska hurlivasanum. Vinnararnir eru teir við tí einfalda boðskapinum, sum higartil eru slopnir undan at standa til svars fyri sínum gerðum, tí flokspolitiskt liggur valdið ofta hjá teimum gomlu flokkunum, ið hava eina søgu og eina nakað meira gjøgnumhugsaða tilgongd til politisku loysnirnar.
Vit kunnu í øllum førum staðfesta, at ES ongantíð hevur fingið nakra fólkaræðisliga tyngd. Felasgsskapurin tykist fjarur, og kanningar vísa eisini, at fólk vita lítið og einki um ES og hvussu samstarvið tann vegin virkar og tískil hvønn týdning tað hevur. Her hava ES og politikararnir í teimum ymsu londunum ikki røkt sína uppgávu til lítar. Tískil er tað eisini øgiliga lætt at brúka ES sum syndabukk, tá innlendis trupulleikar taka seg upp – tá er lættast bara at skylda upp á ES.
Stóra Bretland kann í høvuðstølum vísa á eina sterka tjóð við einum sterkum búskapi, men aftanfyri vøkru orðini er sosiali ójavnin í samfelagnum vaksin. Stór fjøld av fólki í fjølbygdum umráðum eru arbeiðsleys er sera láglønt. Ofta plagar vánalig skúlagongd at fylgja í kjalarvørrinum og tá er tann niðurgangandi spiralurin, sum annars skal halda einum upplýstum vælferðarsamfelagi upp, skjótur at fáa eyga á. Í Bretlandi hevur stórt fokus verið verið á tilflytarar og flóttafólk, sum skulu eitast bæði at taka arbeiði frá bretum og kosta í sosialum útreiðslum – og at tað er ES sum hevur ábyrgdina. Boðskapurin er lættur, og ábyrgdarleysir politikarar høvdu frítt spæl.
Tá ES-viðhaldsfólkini royndu at vísa á avleiðingarnar av einum Brexit, vórðu teir bara lagdir undir at føra valstíð við ræðumyndum. Óneyðugt var at koma við undirbygdum argumentum, hví ávaringarnar kanska vóru upp á sítt pláss. Og so aftaná, tá veruleikin stóð meiðslaður í bretsku søguna, tosaðu teir politikarar, sum høvdu arbeitt við at fara úr ES, um dómadagspædikantar, tá viðhaldsfólkini søgdu hvat nú fór at henda.
Brexit var eitt dømi um, hvussu politikarar ikki hava megnað at drigið fólkið inn í ES-veruleikan, og hvussu samvitskuleysir politikarar drógu sær gagn av hesum. Trist.


text:
U17 gentur: Vunnu sett frá Noregi
Føroysku genturnar spældu í dag í móti Noregi, og føroyska liðið megnaði at vinna 3. settið 25-15.
Men úrslitið gjørdist ein sigur til Noreg upp á 3-1.
Settúrslitini gjørdust: 25-18, 25-13, 15-25 og 25-19.
Seinasti dysturin hjá U 17 landsliðnum verður í morgin kl. 10,00 antin ímóti Onglandi ella Grønlandi, sum spæla seinni í dag.
Leikararnir á liðnum í dag vóru:
Petra Sunadóttir Hansen, Dráttur
Elsa Samuelsen, KÍF
Inga Helena Henriksen, SÍ
Eva Gunn Niclasen, SÍ
Sára Maria Johansen, TB
Maria Gøthe Magnusdótti, Fleyr
Sára Rannváardóttir Vatnhamar, Fleyr
Bjørk Nolsøe Isaksen, Fleyr
Barbara Káradóttir Durhuus, Fleyr
Hilda Bolstad Mortensen, Fleyr
Zoe Elisabeth Dickson, KÍF
Hanna Iansdóttir Biskopstø, Fleyr
Venjari: Romica Øster
Hjálparvenjari: Magnar Kári Vang
Liðleiðari: Hanna Helena Weihe Simonsen


text:
Herfyri bóru vit tíðindi um tveir fløskupostar, sum íslendska barnaútvarpið setti út 10. januar í 2016. Annar fløskuposturin fór á land í Hebridunum, og hin hevur júst verið á Føroya Banka og ferðast í løtuni norður gjøgnum Bankarennuna (mynd).
Mest sannlíkt fer hesin fløskuposturin at taka dik á seg, og ferðast við klokkuni tætt at ytru hellingini á føroyska landgrunninum - í sonevnda “Føroyastreyminum”. Spennandi verður, tá hann kemur til norðureystara hornið á Landgrunninum. Hann kann tá a) snara av suður í Hetlandsrennuna og halda leiðina norður móti Arktis tætt at Noregi ella b) halda áfram í ein landnyrðing og fylgja streymum, sum kunnu taka hann móti miðjuni av Norskahavinum.
Hesin spurningur er tætt knýttur at týdningarmikla spurninginum: “Hvussu stórur partur av sjóvarvarmanum, sum ferðast fram við Føroyum, vinnur norð í Arktis, har hann kann fáa ísin at bráðna og ávirka stórskala-veðurlagið”? Havstovan er við í tveimum nýggjum verkætlanum, hvørs endamál eru at svara hesum spurningi. Hesar eru Blue-Action og FARMON, sum byrjar 1. apríl í ár.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Útbúgving
Kunningarfundur um mentalvenjing hóskvøldið 16. november 2017
Sum nevnt í skrivinum um landsliðslegu, so skipar Svimjisambandið nú hóskvøldið hin 16. november fyri kunningarfundi um mentalvenjing, við ítróttarsálarfrøðinginum Jón Gregersen.
Skeið í Merkjaskipanini 12. november 2016
Svimjiskúlin bjóðar nú leygardagin hin 12. november 2016 fyri grundskeiði í Merkjaskipanini, í Tofta skúla. Skeiðið fatar um 5 tey fyrstu merkini í Merkjaskipanini, sum er okkara boð uppá undirvísingarskipan til at læra børn at svimja, við støði í norska svimjiskúlanum. Undirvísarar verða … Continue reading
Yvirdómaraskeið í Tórshavn
Hetta vikuskiftið er yvirdómaraskeið í Havn, har onkur snøkil fæst uppá pláss hjá teimum sum tóku yvirdómaraútbúgving í apríl 2015, umframt at tey saman leggja til rættis okkara egnu dómaraútbúgving. Á skeiði eru Annika Næs Johannesen, Thurid Kjærbo, Katja Keles … Continue reading
Talentlandsliðsvenjing í svimjing
Svimjisambandið skipaði fyri talentlandsliðsvenjing, fyrsta vikuskifti í desember.
Føroysk luttøka á norðurlendskari ráðstevnu
Í døgunum 23. – 26. okt var tann 9. norðurlendska ráðstevnan hildin í Selfossi í Íslandi, evnið var “Elementary Svimming Teaching”. Høvuðstalari var kendi kanadiumaðurin Steve Haufler, sum vísti ein hóp av hjálpiamboðum, m.a. einum stórum spegili, sum kann leggjast … Continue reading
Venjaraskeið
Skeið fyri venjarum, hjá børnum og ungum – Ítróttur fyri børn og ung. Skeiðið verður 19 og 20 september 2008 í ÍSF-húsinum. Fríggjakvøldið 19/9 frá kl. 18.00 til 21.00 og leygardagin 20/9 frá kl. 9.00 til 17.00. Evni: – ítróttarpædagogikkur … Continue reading


text:
Beinta Clothier er ein av teimum fáu ungu kvinnunum, ið leitar sær útbúgving innan sjónleik. Vit hava spurt Beintu, hvørjar leikarar hon metir vera teir bestu.
Beinta Clothier gongur á sjónleikarskúla í Odense. Hon er í hesum døgum farin undir síðsta árið á skúlanum. Beinta er ein av teimum fáu ungu kvinnunum, ið fáa sær útbúgving innan hesa listagrein.
Beinta hevur verið nógv at sæð á føroyska sjónleikarpallinum. Vit hava upplivað hana í leikum sum Pippi, Pinocchio, Skeyk, Renn fyri vívinum, Einki er sum mammusa gras, Leikhúsjólum, umframt í útisjónleikum á ólavsøku.
Beinta hevur umframt hesar leikir spælt við í fleiri leikum í Danmark.
Vit hava spurt dámligu ungu sjónleikarkvinnuna, um hvørjar fimm sjónleikarar, hon metir vera teir bestu í heiminum. Hon hevur valt leikarar, ið fevna víða, her eru yngri sum eldri, menn sum kvinnur og skemtileikarar sum álvarsamari leikarar.
Johnny Depp
Eg haldi Johnny Depp bara blívur betri og betri. Hann hevur evni til at umskapað seg til alt. Eg minnist, at eg sá hann í “Finding Neverland”. Tað er ein av bestu filmunum eg havi sæð í longri tíð.
Dawn French
Komiska timingin hjá Dawn French er heilt fantastisk. Hon kann gera teir mest absurdu figurarnar, men samstundis eru teir so gjøgnumførdir, at teir
aldrin verða for nógv av tí góða.
Gareth Armstrong
Eg sá Gareth Armstrong spæla ein einmansleik í New York, hann hevði evni til at bergtaka fólk. Hansara máti at bera fram eina søgu, havi eg
ikki sæð áður.
Julianne Moore
Eg sá Julianne Moore í “The Hours”. Eg græt hvørja ferð eg sá hana. Tann mátin hon gjørdi ein so kompleksan figur so einfaldan, yvirraskar meg enn.
Jeremy Irons
Tá eg hyggi eftir filmum, ið Jeremy Irons er við í, tiltalar hansara ró meg so nógv. Og so hevur hann heimsins bestu rødd, sum sigur meir, enn tey orð, ið hann sigur.


text:
Almenn áheitan til politikkarar, um við lóg, at tryggja tey veikastu í samfelagnum móti kensluleysum, køldum og kyniskum fakfelagsformonnum
Tey veikastu í samfelagnum verða gloymd, niðurpínd og skúgva til viks í høðrum lønarsamráðingum - og hetta góðtaka øll, eisini tey annars bræðneggjaðu fyristøðufólkini í avvarandi feløgum kring landið, sum ikki við einum orði hava átalað hesa vanlukkiligu støðu.
Politiska skipanin má tryggja øllum borgarum í føroyska samfelagnum livilig kor - ikki bara sjúkrarøktarfrøðingum, pedagogum og øðrum starvsbólkum. Støðan hjá teimum veikastu í samfelagnum er sera vánalig, og tað er hetta verkfallið somuleiðis próvfast dømi um.
Tað er syrgiligt at staðfesta, at eingin tykist harmast um, tað sera harðrendu framferðina hjá Jógvani Philbrow, formanni í Pedagogfelagnum, har tey veikastu í samfelagnum, eru tikin gíslar í hesi lønarósemjuni, og tað verður lagt ógvusliga eftir hesum veika samfelagsbólki, sum ongan góðan tykist eiga.
Púra samvitskuleyst, kalt og kyniskt verða áralangar viðgerðir eftir fáum døgum brotnar niður, og sjúklingurin ella fólkið við serligum avbjóðingum, fær stórt afturstig bæði kropsliga og sálarliga. Ja stórt mein fyri restina av lívinum.
Foreldur og avvarandi hava barst og stríðst fyri, ofta í áravís, til tess at fáa nøktandi viðgerð og umstøður til t.d. børn og ung við serligum tørvi.
Tað sær ikki út til, at nakar gevur sær far um, tað truplu støðu hesar familjur eru í.
Tá ið so harðliga verður farið fram, av formanninum í Pedagogfelagnum, mótvegis hesum samfelagsbólki, so má tað vera eitt krav
til politikkarar og avvarandi mynduleikar, um við lóg at tryggja, at hesin samfelagsbólkur ikki verður viðfarin á slíkan vanærisligan hátt í øðrum komandi verkføllum.


text:
Vinnutíðindi
Semja um handverkarasáttmálanFøroya Handverksmeistarafelag og Føroya
06. Okt 2012
Arbeiðsgevarafelag undirskrivaðu í gjárskvøldið (mikukvøldið 4. oktober 2012) nýggjan handverkarasáttmála við Føroya Handverkarafelag og Landsfelag Handverkaranna. Umframt sáttmálatillagingar og dagføringar, m.a. av álitismannaskipanini, varð...
les meir
Vísundavøkan 2012
03. Okt 2012
Havstovan var við á Vísindavøkuni 27. og 28. september 2012 í fabrikkini hjá Öström á Skálatrøð, ið Granskingarráðið skipaði fyri. Tiltakið var partur av evropiska...
les meir
ICES tilmælini fyri norðhavssild, svartkjaft og makrel eru komin
02. Okt 2012
Endaligu tilmælini fyri norðhavssild, svartkjaft og makrel vórðu latin síðst í september. Forsagnir um stovnarnar vórðu kunngjørdar í sama viðfangi. ICES mælir til, at makrelkvotan...
les meir
Skatting av tilfeingisrentu – eitt umráðandi roknistykki
01. Okt 2012
Á uppskotinum til løgtingsfíggjarlóg fyri 2013 hevur landsstýrið sett sær fyri, at fiski- og alivinnan skulu rinda tils. 120 mió kr. í tilfeingisskatti. Tó tykist...
les meir
Vinnumálaráðið á odda fyri heildarætlan at økja um fólkatalið og tilflytingini
01. Okt 2012
Johan Dahl, landsstýrismaðurin í arbeiðsmarknaðarmálum, setir nú gongd á arbeiðið at gera eina heildarætlan fyri at økja um fólkatalið og tilflytingina til landið. - Ásannandi,...
les meir
Fuppdømdur: Hansara egni advokatur stakk Finn Arna í ryggin
25. Jul 2012
PERLA: Finn hjá Høgna hjá Ryssumagnusi í Havn, fekk ikki nakra dreymabyrjan uppá lívið. Hann bleiv upp gjøgnum skúlaárini í Havn misbrúktur seksuelt av einum manni. Hvørki kommunulækni ella seinni læknar á deild 2 vildu hava málið meldað til løgregluna, tó at hetta greitt stendur í lógini. Oyggjatíðindi 24. juni 2009.
les meir
Føroyar vísa vegin
26. Jun 2012
Fiskeribladet Fiskaren hevur í farnu viku eina greinarøð um føroyska alivinnu við heitinum "Fæøyene viser vei". Greinarøðin staðfestir, at sjúkufyribyrgingin í Føroyum er betri enn...
les meir
Freistin at søkja um makrelloyvi er 18. juni 2012
12. Jun 2012
Tey, sum ætla sær at fiska makrel í 2012, men ikki hava søkt Fiskimálaráðið um fiskiloyvi, skulu gera tað í seinasta lagi á middegi mánadagin....
les meir


text:
Í orðabókini stendur um jólaføstu, at tað eru tær seinastu fýra vikurnar fyri jól, sum byrja fjórða sunnudag fyri jóladag, advent, lítlaføsta. Fyrsti sunnudagur í advent er í morgin.
Í dag høgdi Jens Petur jólatræið til, so tað passar í fótin og stendur stútt í Tórsbyrgi. Við einum longum stavi krøkir hann perurnar upp á træið. Og so er tendrað.
Stóra kommunala jólatræið, sum er sett á Tinghúsvøllin, hevur ein størri fót, men er enn ikki tendrað. Á vegginum í Gamla Bókahandili á Vaglinum er eitt nýtt og jólablankt kramarhús hongt, sum eg ikki havið sæð áður. Á kramarhúsinum stendur búmerkið hjá bókahandlinum HNJB.
Í Tórsbyrgi hava driftigu arbeiðsmenninir ruddað terrassuna, tí nú skal gamli oljutangin gravast upp og nýggjur leggjast niður í staðin. Býlingurin við teim mongu stuttligu kommunista-nøvnunum fer nú at nærkast teimum fjøruti.


text:
Her eitt ‘vue’ út yvir hylin, meðan tey hita upp yviri á hinari síðuni. Rættiliga nógv fleiri videoir eru nú at síggja á www.youtube.com/svimjing, sum eg tó mangli at hyggja ígjøgnum og eyðmerkja.
Tag: Small States 2010
Heilt OK umstøður í Hafnarfirði
Ein lítil rundtúrur í hylinum í Hafnarfirði, meðan svimjararnir hita upp …
Tanja 1:19.08 og juniormet í 100 bringu
Her setur Tanja Skaalum úr Suðuroyar Svimjifelag nýtt føroyskt juniormet í 100 metra bringusvimjing, við tíðini 1:19.08 í innleiðandi riðlunum á Swimming Championships of the Small States of Europe.
Tessner Does His Dance
Pauli Ø. Mohr fyrireikar seg til 50 metra bringusvimjing á Small States 2010, við týska venjaranum Christiani Tessner á kantinum. “Never really knew that he could dance like this” 🙂
Small States heiðursmerkjahandan í 4×100 frí
Føroyska liðið fær silvurheiðursmerki her í 4×100 frí hjá kvinnum, á Small States kappingini í Hafnarfirði. Tað er sjálvur Nory Kruchten, forseti í evropeiska svimjisambandinum LEN, sum handar heiðursmerkini. Og Hörður J. Oddfríðarson, forseti í íslendska svimjisambandinum, sum er heiðursmerkjahaldari. Og Lis sum hjálpir honum við torføru uppgávuni.
There Is No Plan B
Týskarin hevði eitt sindur ringt við at venja seg við, at bussurin ikki longur bíðaði eftir okkum, mánamorgunin. Eitt sindur seinkað í hylin, hildu vit at tað var líka so gott at spara tíðina inn, við at hava hansara “poetry readings” í busskýlinum 🙂
Føroyar nr 2 á Small States 2010
Tíðindaskriv frá Svimjisambandi Føroya
Teir ungu svimjararnir úr Føroyum vístu veruliga tenn á evropeisku meistarastevnuni fyri smáar tjóðir, sum var í Íslandi farna vikuskifti. Í seniorbólkinum vunnu tey 6 gull, 12 silvur og 6 bronsu, og í juniorbólkinum 15 gull, 9 silvur og 6 bronsu. Tilsamans gjørdust tey nummar 2 í liðkappingini, aftanfyri vertirnar Ísland, og settu hartil 6 føroysk met og 23 juniormet.
Nakrar videoir frá Fjørðugarðinum
Nøkur smá (myrk) brot frá hugnakvøldinum í hasari krónni í Hafnarfirði. Í hesi fyrstu roynir Christian at sita so stillur sum gjørligt, tí hann hevur eitt svørð við høgra oyra og eina øks við vinstra …
Myndir frá Small States 2010
‘Krubban’ hjá Christiani Tessner
Ein “MTV Cribs” parodi, við hjálp av kamarsbýtinum á Hotel Hafnarfirði. Restina av okkum høvdu fín kømur, men Christian fekk vegna eina øvuta ‘først-til-mølle’ skipan hetta skápið at búgva í. Hann tók tað tó við stívum armi, “I have lived worse” 🙂


text:
Arbeiðsfólk til Sørvágs kommunu
Vinna10-01-2018 - 13:05 - Jóanis Albert Nielsen
Søkt verður eftir arbeiðsfólki at byrja skjótast gjørligt.
Arbeiðsfólkið skal fyri tað mesta arbeiða innan viðlíkahald, reinhald
og fríðkan av kommununi.
Vit vænta av tær at tú:
• Ert røsk/raskur, ábyrgdarfull/ur, nærløgd/nærlagdur og røkin.
• Hevur góð samstarvsevnir.
• Klárar at arbeiða sjálvstøðugt.
• Dugir væl at loysa uppgávur.
• Hevur eyga fyri umhvørvinum.
Setanartreytir:
• Starvið er tímalønt og setanarviðurskiftini og løn verða sambært sáttmála millum KAF og Føroya
Arbeiðarafelag
Umsóknir við avriti av prógvum, CV og øðrum viðkomandi skjølum, skulu verða okkum í hendi innan hósdagin 25. januar 2018 kl. 1200 og skulu sendast til:
Sørvágs kommunu
Varðagøta 8
FO-380 Sørvági
sorvag@sorvag.fo
Nærri fæst at vita um starvið við at venda sær til arbeiðsformannin á telefon 23 32 14.
________________________________________________________________________________
Í Sørvágs kommunu eru bygdirnar Sørvágur, Bøur, Gásadalur og Mykines.


text:
Jan 30, 2017
Latið hagagrót og malargrót hava frið!
Men nú er tími komin til at evna til eitt nýtt rakstrarróp, nevniliga latið hagagrót og malargrót hava frið. Vit eru 50.000 fólk í Føroyum, og um hvørt fólk tekur ein ella tveir steinar, so verður tað nógv grót. Nú tá ið vit ikki hava brúk fyri gróti til at byggja hús og rættir og garðar, eiga vit at virða grótið og lata tað hava frið. Tað hoyrir til í nattúruni, tað býr har. Steinarnir veita smákyktum og gróðri lívd, og steinarnir halda upp á moldina.
Tá ið vit taka grót í haganum, kemur eitt sár, vatn sleppur framat og ger skaða. Tað er arrogansa og frekleiki at bara taka og draga grót til hús, tí at tað er so pent. Víst er tað pent, men tað býr í nattúruni. Og nú skula vit royna at fáa 100.000 ferðafólk? Gerið fyrst gøtur til teirra at ganga á í haganum, hagin verður kleyraður upp, serstakliga, um tað er vátt. Bæði ross og fólkk eiga at halkda seg á gøtuni.
Kommunur áttu at gjørt gøtur til at ganga túr eftir í haganum, so skuldi tað verið bannað at gingið aðrarstaðni enn á gøtunum. Tað hevði verið hóskandi arbeiði til “ung í artbeiði”. Sama hvussu langt tú fert frá húsum, sært tú farvegin av ósketni menniskjans, fløska og fløskubrot í urðini.
Eg las eina grein um, hvussu menniskju síggja trø. Vit halda , at trø skula bara plantast og fellast, tá ið vit finna tað fyri gott. Men trø eru sosialar verur, tey hjálpa hvørjum øðrum. Við øllum okkara klókskapi og lærdómi eru vit komin rættiliga stutt, tá ið umræðåur at liva saman við og í náttúruni.
Jan 19, 2017
Árið íð fór 2016
8. mars vóru eg og L. Turið í NLH til kvinnudag. Tað gleddi meg, at hon helt tað var eitt gott hugskot at fara, ja haldi næstan tað var hon sum bað meg koma. Tá ið sýningin var av, og vit vóru í forhøllini fekk eg eitt sjokk, stóð bara og gapaði, ja eg kendi hana ikki, tí hvussu kann ein vænta at síggja FS í NLH, táið hon er í Belgia, men tað var hon, sum var komin at surprisa meg. Tað var stórt.
Annars er altíð deiligt at vera saman við vinfólkum í mínum “klubbum”, lesi-, kaffi-, og bindi-.
Mai
Framhaldsflokkurin var til roynd og fekk luttøkuváttan.
Juni
Bókin til byrjanarundirvísing liðug! Yeaahh!
Eg sprakk ein túr til Íslands at vitja Ingu Rósu. Hon er so virkin, bæði úti og inni. Nú var hon í ferð við at renovera íbúðina. Vit gingu túr, ótu matpakka í Ljómskálagarðinum, fóru út at eta eksotiskt og á framsýning í sendistovuni. Og Inga Rósa gjørdi so herliga kjøtsúpan.
Hugnaligur túrur í Dali við Bókastevi. Vilhelmina vísti okkum kirkjuna og segði frá.
Juli
Serstakliga torført at velja myndir úr juli mánað. Eg var eina minniliga ferð í Íslandi, sum gav mær høvi at fara út á Drangoy.
Summarskúlin 2016 var útferð í Nólsoy.
Seinast í juli var útisetadagur í Dali, vit vóru fjølment í Putlhúsi.
August
Turið fylti 70, og hon beyð okkum í føðingardag í Roykstovuni í Kirkjubø.
Og so fluttu Turið og Hallur og børnini av landinum. Tað var ein stór broyting at skula vera tey smáu fyri uttan. Sjálvandi fór eg við, og sjálvandi havi eg verið har hjá teimum í Valby sum sviðin kattur, men eg gleði meg mega nógv , til tey koma aftur!
Tað ber til at gera OKKURT annað enn at hanga uppi í børnunum, ein túr út við Maritu bleiv tað til.
September
Frálíkur túrur til Orkney oyggjarnar við Norrøna felagnum í Fuglafirði
Oktober
Heystið var stuttligt. Sólrun var heima, og vit vóru við Gjógv. Turið kom heim, og vit vóru í Dali. Myndin er av Ólavi og mær, sum bæði ganga fyri einki, meðan øll arbeiða við fletting, Frida Sofía hevur tikið myndina.
November
Ein stóran part av november var eg og ferðaðist. Ein frálíkan túr í Rom, og leingi í Keypmannahavn, har eg hitti allar døturnar, tí at FS var har eina weekend. Hendan myndin er tikin ein dag, vit hildu bindiklubb á Carl Jacobsensvej. Anina tók myndina.
Desember
Eg helt jól í Reet hjá Fridu Sofíu og Michel, saman við familjuni hjá Michel.
Og á nýggjárinum var eg í Keypmannahavn. Búði hjá Turið og Halli, helt nýggjársaftan í NYhavn hjá Sólrun og Lars. Eg kann saktans!
Jan 18, 2017
Ø
Siri Ranva Hjelm Jacobsen var í Føroym til bókadagar. Urd Johannesen hevði eina samrøðu við hana í Norðurlandahúsinum. Ein samrøða var eisini í Danmarks radio. Tað vóru tvey útvarpsfólk, sum arbeiða fast við at gera bókmentasendingar. Tey vóru sera væl fyrireikað. Millum annað høvdu tey Odyssé’ina við sær, bæði fysiskt og í høvdinum. Bókin Ø hevur íblástur úr Odyssé’ini, teirri stóru ferðini hjá Odysseusi og hansara stóra longsli eftir konuni og eftir sínum landi, Ithaka.
http://www.dr.dk/p1/skoenlitteratur-pa-p1/skoenlitteratur-pa-p1-2016-12-21
Persónar. Frásøgufólkið er ein ung kvinna, sum hevur føroyska familju, tað eru omman og abbin, sum eru føroyingar, og sum fluttu til Danmarkar á ungum árum, hon er sostatt 3. ættarlið av tilflytarum í DK. Hon lesur geologi, og hennara fakligi áhugi skínur ígjøgnum myndamálið. Hon er nakað innvend, hugsi eg, fer einsamøll túr, vil siga farvæl við landið einsamøll og vil heilsa upp á bygdina einsamøll. Vit vita ikki, hvussu hon sær út, ella, hvussu hini síggja hana, men hon líkist pápa sínum, sigur hon. Hon hevur altíð búð í Danmark og ferðast heim í ferium. Hon dugir ikki føroyskt. Foreldrini eru mamman og Tarantellurin, hann er jaliga lýstur, hjálpir uggar. Gentan følir, at bæði hon og pápin eru tilflytarar og rótleys, hann er italienari. Men Tarantellurin hevur ikki stóra rollu. Mamman er eisrini nokso fjar, men gentan sær, hvussu mamman broytist, tá ið hon kemur til Føroyar, verður lættari og glaðari: “Det var ikke til at komme udenom: hun blev lettere af at være her, saftig. Hun genvandt sin elasticitet.” (140)
Høvuðspersónar eru abbin og omman, sum bæði eru deyð, tá ið søgutíðin byrjar, og familjan fer til Føroya at ferðast. Vit fáa teirra lívssøgu, Marita og Fritz komu saman á ungum árum, giftust og búsettust í DK. Men Marita hevur eitt loyndarmál við sær til Danmarkar, og lesarin veit ikki, hvussu nógv vita um hetta loyndarmál. Vit vita heldur ikki, um frásøgufólkið kennir loynidómin, tí søgan um Maritu á ungum árum, áðrenn hon fór niður hevur annað frásøgufólk. Omman fær ikki so stórt pláss í søguni, vit síggja hana, áðrenn hon fer niður at arbeiða og giftast, men seinni í lívinum er hon sera tigandi og álvarsom (“i sit pertentlige univers”). Tí gerst ein ovfarin, tá ið omman avdúkar, at hon er loysingarfólk, tað er aftaná fólkaatkvøðuna í 1946.
Frásøgufólkið og abbin hava tætt samband, tey lesa saman, lúka saman, og abbin avdúkar sín longsul, sum ikki kann útloysast (“hvis det ikke var for din omma”), men bleiv til eins “længselsspasme” (185). Tað er so syrgiligt, men samstundis romantiskt, at hann býr alt sítt lív í Danmark, tí at omman vil ikki heim. Tað merkir ikki, at ommuni ikki longdist, tað mundi hon gera.
Stílur. Høvundurin dugir sera væl at skriva um og lýsa henda longsil. Nógvir áhugaverdir myndburðir og sera lyriskur dreymakendur stílur eyðkennir bókina. Eg havi lisið bókina tvær ferðir. Fyrst skjótt, tí eg vildi vita, hvat hendi og hvussu leikur fór. Ikki nógv hendir, einki drama, eingi ógvislig orð. Men tá ið eg las hana seinnu ferð slapp eg at njóta henda serstaka intensa, kenslusama stílin.
Myndamál. Nógv føroysk mentanarfyribrigdi eru í søguni, sum peilimerki hjá frásøgufólkinum í sínum heimlongsli. At binda á donskum er sum at tosa eitt fremmant mál. Føroyskur matur og føroyskur dansur eru henni fremmand og løgin. Hon dugir ikki føroyskt, ei heldur mamma hennara, og tað kennist, sum ber hon alla familjuna sum eina byrðu á bakinum. Sagnir um flotoyggjar og menniskjað sum ein oyggj kemur ferð eftir ferð fyri. Myndin av einum skipi í einari fløsku, abbin er skipið, omman er fløska – rættiliga sigandi.
jeg ledte i hendes øjne efter et sted at bo (93)
- som om han bar rundt på et sted (122)
- Om natten, når krigen slukker lyset, er hvert hus…..en drivende ø (161)
- længslen er uden sted (217)
- man tænker det er en nordatlantisk filial af Frilandsmuseet (125)
Tað er altíð spennandi, tá ið bøkur koma út um okkurt, sum vit kenna ella kenna aftur. Sjáldsamt var at hoyra, at Anne Lise mín góða vinkona hevur kent hesi fólkini, ella hevur vitað um tey, kendi skúlan, sum Friz arbeiddi í, og sum eisini var bústaður teirra í Herfølge.
Í Bókastevi í hvøld vóru onkrar, sum hildu, at bókin var fantastisk, fleiri hildu, hon var fløkjaslig, og onkur ætlaði at fara at lesa hana umaftur
Jan 14, 2017
Undirvísing, burðardygd og list
Í dag var eg fyrstu ferð í sendistovu Íslands í Reyngøtu úti á Reyni. Har er so flott og nýístandgjørt, fyrilesturin var á loftinum, og útsýnið haðani yvir Kongabrúnna og út á Skansan var eina messu vert.
Fyrirlesarar vóru tríggjar íslendskar listakvinnur og lærarar: Ásthildur Jónsdóttir, Guðný Rúnarsdóttir og Gunndís Ýr Finnbogadóttir. Tær starvast allar við Listkennsludeild (listundirvísingardeild) Listaháskóla Íslands. Guðný hevði sína framløgu á føroyskum, sum er sera flott gjørt! Hinar báðar tosaðu enskt. Hetta eru alvorliga arbeiðandi lærarar og granskarar, væl verseraðar í rákum og streymum.
Sera áhugavert at hoyra um, undirvísingaráskoðanir og –hættir. Um náttúruna, sum tað stóra flokshølið. Sjálvandi mintist eg beinanveg til lýsingina frá frískúlanum í Havn, sum júst sigur, at tey hava Føroya størsta flokshøli, nevniliga bygd, bø og haga á Velbastað, og lærarar í frískúlanum vóru eisini og lurtaðu.
Guðný greiddi frá skeiðum hon hevur havt fyri børn, børnini hava verið úti og brúkt natúrligt tilfar til síni verk. Skeið í garðinum í Listasavni Einars Jónssonar, verk við greinum, og verk gjørd úr kava. Grundleggjandi hugmyndin er, at børn skula hava samband við náttúruna og vera partur av henni, og tilfarið skal ikki dálka í hundraðvís av árum. Guðný hevur tvær ferðir verið lærari í summarskúlanum fyri føroysk børn, sum búgva uttanlands. Niðanfyri eru nakrar myndir hjá børnunum summari 2016.
Ofta er tað líka áhugavert at hyggja at, hvør er komin til fyrilestur sum at hoyra fyrilesturin Tað gleddi meg, at rektarin á Fróðskaparsetrinum var har og lurtaði. Tær ungu kvinnurnar søgdu, at skúlin hjá teimum hevur samarbeiði við øll norðurlond uttan Føroyar. Hmmm. Gud viti hví.
Jan 11, 2017
Góður mikudagur
Ford gevur tær tíð kl. 8 á morgni, so situr tú í bíðirúminum, akkurát sum hjá læknanum. Vit sita og bíða, meðan sjúklingurin verður kannaður, kanska hann verður innlagdur, kanska hann sleppur heim við, tá ið diagnosan er stillað.
Í bíðirúminum var Pól Jákup og so ein fitt didda saman við pápa sínum. Pól Jákup fortaldi eitt sindur um tað stóra tiltakið, sum nýggjárskonsertin er, og so skemtisøgur sjálvandi. Eg haldi, at Pól Jákup fortelur skemtisøgur allar tíðir á samdøgrinum. Ná, hansara bilur bleiv innlagdur, og mín slapp heim. Ja, mínum feilti einki, tað var alt 60+ feilir.
Pól Jákup fekk so lift við mær, og vit fóru at fáa okkum kaffi í 2x3 klokkan 9. Kaffi og rundstykki saman við 5-6 hugnaligum monnum ein mikumorgun er góð dagsbyrjan.
Og so var tað hin, sum fór full speed oman gjøgnum eina sera bratta brekku, ferðin bara veksur, vindurin strýkur gjøgnum hárið…men nú loypur ketan av, og so….við fullari ferð inn millum hús, gjøgnum seiðagreipur, inn gjøgnum ein hjall, millum krovini har og út í hinum endanum. Maðurin vaknar á Landssjúkrahúsinum, eymur um allan kroppin. Við seingina stendur Essa. Essa greiðir frá rønkenmyndunum, sum vísa, at har eru fleir riv brotin. Maðurin hyggur og nikkar: Ja ja eg síggi , at hjallurin er brotin, men hvar er súkklan?
Og so kl. 14 fóru eg og Turið út at ganga, men tað var strangligt í Havnardali, má eg siga, hann segði eisini skrið í dag. Vit máttu stríða okkum inn eftir, og vórðu blástar heimaftur. Men eitt fínt túrpláss.
Jan 7, 2017
Nýggjárskonsert
Tað er fyrstu ferð eg eri til ta legendarisku nýgjárskonsertina, tó at eg havi verið til onkra konsert hjá symfoniorkestrinum fyrr. Tað var festligt, fólk vóru pyntað og spent. Húsið var pyntað, pallurin var helvtina størri , enn hann plagar, og Kringlan var tikin uppí. Sólveig og eg fóru í góðari tíð, fingu pláss til bilin og eina tvíflís í Smakka. Vit sóu ymisk, sum vit kenna, og øll virkaðu so glað og spent.
Marjun og Guðrið og Ásla vóru við uppá at vera eygnariv her á blogginum
Tær vóru bæði í revi og kinesiskum pelsi.
Mann skuldi arbeitt á Se og hør ella Billedbladet, tí har vóru nógvir flottir kjólar at kommentera, bæði hjá áskoðarum og ikki minst hjá teimum á pallinum.
Russarin Sergei Semishkur sang fýra verk, og hann gav eisini dacapo. Hann sang ótrúliga væl, og var so dámligur á at líta, ikki krukkutur, sum viðhvørt er.
Tað flottasta er tá ið tað er fult drøn á fullum orkestri, mær dámdi næstan allarbest Back to the Future, har var plymm í.
Tað stóra kórið slapp framat fýra ferðir, og tað brúsaði. Nú hevur mann hoyrt søgur um, at summi eru diska, og nógvir kórsangarar vóru millum áhoyrararnar. Vit hildu eisini, at kórsangararnir vóru deiliga ungir, serliga konufólkini. Ættarlið skifta , eisini í kórum. Og framførslur gerast alsamt meiri proff. Tóra Verstergaard, sangpedagogur og kórleiðari, hevur vant kórið, og hon sang sína egnu týðing av norðurlendska tjóðsanginum.
Triðji solisturin var Kristina Thede Johansen, sum spældi saxofon.
Men vit mega ikki gloyma Elina á Rógvu, sum var frásøgufólk, við skemti og smáum søgum. Og hon hevði barasta so flott hár!
Men hví bara nevna solistar, eg hevði so gott útsýni til slagverk, og teir dreingirnir og genturnar vóru imponerandi, serliga fýrurin við skálabumbum; og teir hava so nógv ymisk ljóðføri at taka sær av líka frá kirkjuklokkum, Xylofon til trianglu og trummur í ymsum støddum.Henda myndin er also ikki so pen sum teir.


text:
Danski tung málms bólkurin Whelm við føroyska oddamanninum Atla Brix Kamban hevur á fyrstu fløgu síni The Prologue skapt eina myrka og inniliga ljóðmynd.
Tað var ikki við sørt av spenningi, at eg legði fløguna The Prologue hjá Whelm í fløguspælaran, í tíðindaskrivinum um fløguna, skrivar bólkurin m.a. at tónleikurin er sprottin úr tónleikagreinum sum dómsmálmi, móru, deyðsmálmi, niðumálmi og postrokki. Eitt bland, ið bólkurin sjálvur sigur vera ringt at seta í bás og sum ikki verður stýrt av vanligum reglum. Hetta ljóðar spennandi og tá bólkurin samstundis hevur føroyskan sangara í Atla Brix Kamban, so var hetta ein fløga, ið skuldi kannast.
Myrkt og inniligt
Tónleikurin á teimum báðu fyrstu løgunum Structure og A State Of Decay, liggur ivaleyst mest í dómsmálms tónleikagreinini, og hevur hesa eyðkendu dómadagskensluna. Løgini ganga sera spakuliga í hesi tónleikagrein, og tykjast á onkran hátt øll at hava beinleiðis ávísing aftur til lagið Black Sabbath, av fyrstu útgávuni hjá Black Sabbath, ið eisini æt Black Sabbath.
Soleiðis er eisini við fyrstu løgunum hjá Whelm. Hetta ómetaliga tunga, myrka og inniliga er reyði tráurin á fløguni.
Sjálvt triðja lagið á fløguni, instrumentala lagið Enter, ið er væl lívligari enn bæði fyrru løgini, hevur eina myrka dapra dómadagskenslu. Tó brýtur seinasta lagið The Passing nakað frá hinum, og er munandi lívligari. Hetta er samstundis eisini mest áhugaverda lagið á fløguni.
Vilja bróta múrar
Bólkurin sigur sjálvur, at hann ikki vil vera stýrdur av vanligum reglum, men í staðin brýtur niður teir tónlistarligu garðar, ið royna at stýra tónleikinum. Hetta sæst sanniliga eisini aftur á fløguni, tó kanska ikki á tann hátt, sum bólkurin hevði ætlað tað. Serliga er tað longdin á løgunum: Structure 10 minuttir, A State Of Decay 10.59 minuttir, Enter 4.52 minuttir og The Passing 7.28 minuttir, ið sigur sína egnu søgu.
Tungt at koma í gjøgnum
Serliga lagið Structure tykist tungt at koma í gjøgnum. Einki hendur í lagnum fyrr enn tveir minuttir eru farnir, og tað tykist sera langdrigið. Vandi er nokk fyri, at sera fá fólk tíma at lurta víðari. Lagið er nógv tað veikasta lagið á fløguni á allan hátt. Melodilinjan hevur lítið upp á seg og passar illa til tónleikin, ið er øgiliga monotonur, at gera eitt lag, sum hevur so lítið uppá seg og er 10 minuttir, er sjálvandi nýskapandi, men gott er tað ikki. Tað versta við lagnum er uttan iva teksturin, sum mest tykist sum fjasutt lummaspeki. Tað er Mikkel Putzek, ið eigur orðini, og hann hugsar eftir øllum at døma nógv um stóru loyndarmálini her í lívinum. Sangurin handlar um hesa leitan eftir svarum og umframt at vera rættiliga illa skrivaður tykist innihaldið dekan ov pubertetskent. Putzek hevur eisini skrivað orðini í The Passing, og hóast tey eru munandi betur skrivaði, er hendan leitanin eisini til staðar, og hon telur niður fyri heildina í tí lagnum.
Atla’sa partur liggur ikki eftir
Harafturímóti vísir teksturin hjá Atla Brix Kamban til lagið State Of Decay, at her er talan um ein mann við góðum skaldagávum. Hann ferðast væl í enska málinum og spælir sær við orð á høgum støði.
Atli hevur eina fína rødd til hetta slagið av tónleiki og rópar, brølar og grovlar væl, og tað ljóðar sum hann meinar tað. Eisini bólkurin spælir væl og inniligt, men sjálvt tey betru løgini á fløguni eru bert miðal hampa. Bólkurin hevur nøkur góð hugskot, men vónandi fer hann at arbeiða væl og leingi við tónleikinum, áðrenn ein heil fløga verður spæld inn.
Um The Prologue við Whelm
Structure 10
A State Of Decay 10.59
Enter 4.52
The Passing 7.28


text:
Doria kvartettin í Steinprent 8. januar 2011
Doriakvartettin hevur konsert í Steinprent á Skálatrøð leygardagin 8. januar kl 16.00: Á skránni leygardagin 8. januar eru hesi verk:
Manningin í Doria kvartettini er:
Jón Festerstein (violin), Heiðrun Petersen (violin), Jákup Højgaard Lützen (bratsj), Andreas Restorff (cello)
Øll ganga tey á Kongaliga musikkonservatoriunum í Keypmannhavn.
Kristian Blak: Tístram
Kári Bæk: Afturundirgerð
Atli Petersen: Kvartett nr. 1
Steðgur
Shostakovich: Kvartett nr. 4
Doriakvartettin hevur konsert í Steinprent á Skálatrøð leygardagin 8. januar kl 16.00:
Á skránni leygardagin 8. januar eru hesi verk:


text:
Tað er okkum ein gleði at kunngera, at Synnøve av Rana er sett í starv í Lívdini sum Fyrisitingar- og Trivnaðar leiðari. Starvið er fulltíðar starv og er fyribils í eitt ár.
Synnøve er úr Norra og er gift Dánjal av Rana. Tey eiga trý børn.
Synnøve hevur drúgvar royndir við samkomu- og missiónsarbeiði. Hon hevur tænt bæði størri og minni samkomum, frá nýstartaðum samkomum til væl etableraðar samkomur, og hevur royndir við ymsikum sløgum av samkomuarbeiði.
Synnøve og Dánjal hava verið við í felagsskapinum Jesus Revolution, har tey hava starvast sum trúboðarar bæði í Fraklandi og Kroatia í fleiri ár. Synnøve hevur eisini tænt í Jesus Church í Oslo, og hevur teologiska útbúgving frá Høyskolen for Ledelse og Teologi í Norra (HLT).
Tey eru øll væl kend í Lívdini og hava verið aktiv í samkomuni í fleiri ár. Vit fara at heita á samkomuna at taka væl ímóti Synnøve, biðja fyri henni og stuðla hana í sínum starvi.
Synnøve byrjar í starvinum 1. apr. 2017, tó fram til hálvan august er hon bert 1 dag um vikuna, tí hon er bundin av øðrum arbeiði. Frá august kemur hon at arbeiða fulla tíð í Lívdini.


text:
Roknskaparfelagið, ið júst er vorðið 25 ár, hevur nú styrkt um felagið við nýggjum partnara og viðstjóra. Tórur við Áir, ið júst hevur tikið prógv sum skrásettur grannskoðari, tekur við sum stjóri saman við Olaf Frits Joensen, stovnara av Roknskaparfelagnum.
Olaf byrjaði upprunaliga sítt virksemi á Eiði í 1984 sum eitt einstaklingavirki, ið átók sær bókhald og roknskaparhjálp. Síðani 2006 hevur felagið hildið til í Hornabø í Havn og har starvast nú sjey fólk.
Í januar tekur Tórur við Áir við sum stjóri saman við Olaf Frits Joensen og verður samstundis nýggjur partnari í felagnum. Tórur tók prógv sum skrásettur grannskoðari á heysti 2017 og hevur drúgvar royndir innan grannskoðan, skatt, bókhald og vinnuliga ráðgeving.
"Sostatt eru vit nú tveir skrásettir grannskoðarar í Roknskaparfelagnum, og okkara førleikar og arbeiðsorka eru styrkt munandi til at vaksa og veita kundunum eina dygdargóða tænastu", sigur Olaf Frits Joensen.
Í sambandi við 25 ára dagin og broytingarnar í felagnum verður móttøka í Roknskaparfelagnum J.C. Svabosgøta 48 fríggjadagin 12. januar kl. 15-17 fyri kundum, samstarvsfelagum, familju, kenningum og øllum áhugaðum.
roknskap.fo


text:
ÍSB: Úrslitini frá Jólakappsvimjingini í Klaksvík 25. november 2012
Sunnudagin skipaði ÍSB fyri svimjikapping í Klaksvík. Hetta var ein svimjikapping fyri fólk við menningartarni av ymsum slag. Kappingin gekk væl og fleiri nýggj andlit vóru at síggja. Í summum førum var hørð kapping um fyrsta plássið.
Í Havn eru tveir svimjarar (Heidi Eliasen og Signa Vár Dávadóttir) limir í Havnar Svimjifelag og venja hjá Jarmundi Steinkross (ið venur 3. og 4. lið.) Harumframt venja hesar báðar hjá Barbaru Holm, ið partvís er venjari undir Tórshavnar Kvøld og ungdómsskúla og eisini er landsliðsvenjari hjá Special Olympic svimjarum okkara. Barbara tekur sær av einum stórum liði av ágrýtnum svimjarum við menningartarni. Hesir svimjarar gjørdu rættiliga vart við seg. Tveir ungir svimjarar, Ari Brimheim og Eyð Patursson vístu eisini, hvør dugur var í teimum. Durita Strøm er aftur farin at venja og hon gav yngru svimjarunum ein skarpan gang.
Í Eysturoynni eru ikki góðar umstøður at venja, men kortini megnaði til dømis Eivind Toftegaard at fáa heilt góð úrslit. Arbeitt verður við at veita hesum svimjarum betri venjingartilboð – og vónandi fara kommunur og feløg at vísa ja-ligan hugburð hesum viðvíkjandi.
Svimjarar úr Klaksvík luttóku eisini. Símun Petur Zachariasen og Andor Mýri, ið eftirhondini kunnu kallast “masters”, fingu eisini góð úrslit.
Myndir frá kappingini síggjast HER
25 m rygg, gentur
1.Bjørt Hermansen Smæran 33,1
2.Astrid Gullfoss Smæran 47,5
25 m rygg dreingir
1.Hans Eli Thomassen Smæran 1.11,8
50 m frí, gentur
Bólkur 1
1.Signa Vár Dávadóttir HS 40,5
2.Heidi Eliassen HS 41,0
3.Durita Strøm Smæran 41,7
4.Halla Poulsen Svanur 52,4
Bólkur 2
3.Eyð Patursson Smæran 0.58,0
2.Rannvá Falkvard Svanur 1.07,4
4.Rúna Falkvard Svanur 1.08,9
5.Marianna Guttesen Smæran 1.31,9
50 m frí, dreingir
1.Eivind Toftegaard Svanur 35,6
2.Ari Brimheim Smæran 38,6
3. Símun Petur Zachariasen Kla. Kvøldsk. 42,9
4.Elvin Weihe Svanur 56,4
5.Andor Mýri Kl. Kvøldsk. 1.00,7
6.Theodor Esmar Hansen Svanur 1.18,7
50 m rygg, gentur
Bólkur 1
1.Heidi Eliassen HS 46,1
2.Signa Vár Dávadóttir HS 48,9
3.Halla Poulsen Svanur 1.07,1
Bólkur 2
1.Eyð Patursson Smæran 1.07,6
2.Rúna Falkvard Svanur 1.14,1
3.Rannvá Falkvard Svanur 1.26,7
50 m rygg, dreingir
1.Eivind Toftegaard Svanur 0.47,3
2.Ari Brimheim Smæran 0.49,8
3.Símun Petur Zachariasen Kla. Kvøldsk. 0.53,7
4.Elvin Weyhe Svanur 1.25,1
25 m frí, gentur
1.Bjørt Hermannsen Smæran 0.34,1
2.Astrid Gullfoss Smæran 0.39,0
25m frí, dreingir
1.Andor Mýri Kl. Kvøldsk 0.25,3
2.Hans Eli Thomassen Smæran 0.49,7
50 m bringu, gentur
1.Heidi Eliasen HS 0.55,3
2.Durita Strøm Smæran 0.56,5
3.Signa Vár Dávadóttir HS 0.57,5
4.Eyð Patursson Smæran 1.16,5
5. Marianna Guttesen Smæran 1.23,1
50 m bringu, dreingir
4.Símun Petur Zachariasen Kl.kvøldsk 0.51,9
3.Eivind Toftegaard Svanur 0.56,6
5.Theodor Esmar Hansen Svanur 1.18,1
50 m firvald, gentur
1.Signa Vár Dávadóttir HS 0.50,2
2. Heidi Eliasen HS 0.52,2
3.Halla Poulsen Svanur 1.04,9
4.Eyð Patursson Smæran 1.15,7
100 m frí dreingir
1.Eivind Toftegaard Svanur 1.25,5
2.Ari Brimheim Smæran 1.31,3
3.Elvin Weihe Svanur 2.39,8
100 m frí gentur
1.Signa Vár Dávadóttir HS 1.30.0
2.Durita Strøm Smæran 1.35,0
3.Heidi Eliasen HS 1.37,4
4.Halla Poulsen Svanur 2.03,3
5.Eyð Patusson Smæran 2.35,0
.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond